Barbara Latorre: «Gehiago eskatuko digute orain, baina hori ona da» | Kirola | Berria\nBarbara Latorre. Realeko jokalaria\n«Gehiago eskatuko digute orain, baina hori ona da»\nRealak sasoi honetarako fitxatutako hiru jokalarietako bat da Barbara Latorre. Denboraldi zaila izan zuen aurreko sasoian, orkatilan eta iskiotibialetan izandako lesioengatik. «Futbolari izateaz eta futbolaz» disfrutatu nahi du berriro ere.\nRealak izan zuen Barbara Latorre (Zaragoza, Espainia 1993) fitxatzeko interesa iragan denboraldian ere. Ez zen orduan izan; bai, ordea, honetan. Gaur ekingo dio Gonzalo Arkonadaren taldeak ligari, Valentziaren zelaian (18:00), eta onena emateko prest dago aurrelaria. Ana Tejada eta Lucia Rodriguez dira talde txuri-urdinak sasoi honetarako fitxatu dituen beste bi jokalariak.\nAzken denboraldi gogoangarria ren ostean, zer aldarterekin helduko dio taldeak sasoi berriari?\nIlusio handiarekin. Taldeak Espainiako Kopa irabazi zuen, eta oso joko bolada onarekin amaitu zuen denboraldia. Sasoi-aurrean dinamika edo joera horri eutsi diogu, eta horrek konfiantza handia ematen digu.\nDinamika horri eustea duzue lehentasuna?\nBai, zalantzarik gabe. Denboraldi-aurrean ongi sentitu gara, eta ondo hasteak konfiantza areagotzen lagunduko digu. Funtsezkoa izango da hazten segitzeko, hori baita gure helburua.\nValentzia, Levante, Betis... Ez duzue hasiera erraza, aurreko sasoian goian ibili ziren taldeak baitira. Nola ikusten duzu hori? Gehiago motibatzen al zaituzte horrek?\nArgi dago ez dela erraza izango; are gutxiago, denboraldi hasiera honetan. Izan ere, talde guztiak egokituz goaz, eta ez dakigu zertan aldatuko diren aurkariak aurreko sasoiarekin alderatuz. Baina guk garbi dugu nortzuk garen, eta gauzak argi ditugu. Hori da garrantzitsuena.\nKopa irabazi eta gero, aurkariek gertuago zainduko zaituztela uste duzu?\nBeharbada, bai. Horrek alde onak eta txarrak ditu. Batetik, zailagoa izango da kontrarioak ezustean harrapatzea; baina, bestetik, kontrarioek errespetu handiagoa izango digute, eta hori egindako lan onaren emaitza da. Baina bata izan edo bestea izan, horrek bultzatu eta behartuko gaitu gehiago ematera, eta hobetzen segitzeko aurrerapausoak ematera.\nBaina, aldaketaren bat egin beharko duzue aurkariak ezustean harrapatzeko?\nNik uste dut aurreko sasoiko bidea aproposa dela. Orduan ezarritako zutarriak sendoak dira, eta horiek indartzen jarraitu behar dugu: are ausartagoak izan, zalantzak ez eduki, okerretatik ikasi... Uste dut horrek guztiak koska bat gorago egon daitezkeen aurkarien kontra nor baino nor gehiago lehiatzen lagunduko digula. Izan ere, futbolean garrantzitsua da irabaztea, baina baita lehiatzen jakitea ere, horrek eramaten baitzaitu azken batean garaipenera. Garai zailetan hori da garrantzitsuena.\nAurreko denboraldia horren ona izan eta gero, exijentzia maila igo daiteke? Nola kudeatu dezake hori taldeak?\nTitulu bat irabazi eta gero, oharkabean igo egiten da gorenean segitzeko exijentzia maila. Irabaztea erraza da, baina zailena hor jarraitzea da. Hor dugu erronka. Baina uste dut taldeak badakiela, eta positiboa dela. Horrek indarra emango digu, hobetzen segitzeko. Ez gaitu beldurtzen; ona da.\nEgin daiteke amets beste titulu bat irabaztearekin?\nEuskal Herria kopa irabazia dugu jada. Denboraldi hasiera da, eta ez diogu ezeri uko egiten. Dinamika honekin jarraituz gero, uste dut talde honek gauza handiak lor ditzakeela.\nEskarmentua zuten hiru jokalarik utzi dute taldea: Sandra Ramajok, Cristina Pizarrok Chini-k eta Paola Soldevilak. Horrek eragina izan dezake?\nTalde guztietan izaten dira aldaketak denboraldi bakoitzetik bestera. Jokalari oso garrantzitsuak ziren, baina, haien ereduari jarraitu, eta lanean nahiz borrokan segitu behar dugu. Gainera, nahiz eta talde gaztea izan, kluba oso barrutik bizi izan duten jokalari asko daude taldean. Burua bere tokian duen taldea gara.\nValentzia izango duzue gaur lehen aurkaria. Zer traza hartzen diozu partidari?\nBi taldeak oso lehiakorrak eta borrokalariak gara, eta, lehen partida izanda, aurreikuspenak handiak dira. Baina haiek egin dezaketenetik harago, gu hasieratik partidaren bila joango gara. Aurreko sasoian bezala, jokoaren ekimena izaten ahaleginduko gara, eta erasora jokatzen, atzean sendo egotearekin batera.\nNor ikusten duzu faborito liga irabazteko? Eta nor izan daiteke ezustea?\nBartzelonak lau sasoi daramatza liga irabazi gabe, eta, nola indartu den ikusita, faborito izan daitekeela uste dut. Ezustea, berriz, ea gu garen. Gauzak oso ondo egiten ari gara, eta espero dut gu izatea.\nTaldeak fitxatu dituen hiru jokalarietako bat zara, Ana Tejadarekin eta Lucia Rodriguezekin batera. Nola doa orain arte zure egokitzapena?\nOndo. Taldea, bai kirol mailan baita pertsonalki, bikaina da. Gauzak oso erraz jarri dizkidate, eta bizkor ari naiz egokitzen. Egunero ari naiz lanean nire onena emateko, eta taldearen jokoan nire hondar alea jartzeko. Ahal dudan gehiena lagundu nahi dut.\nZerk harritu zaitu gehien lehen aste hauetan?\nJokalarien artean giro ona dagoela. 22 futbolariz osatutako multzo batean oso zaila da denak elkarrekin ondo eramatea, eta, kasu honetan, giro paregabea dago taldean. Eta hori, gero, zelaian islatzen da.\nGonzalo Arkonada zer ari zaizu eskatzen lehen aste hauetan?\nGauza zehatzik ez. Une oro gure onena emateko eskatzen digu jokalari guztioi, eta erakusten digu uste osoa duela gugan. Horrek laguntzen digu ausartagoak izaten. Izan ere, entrenatzailearen babes hori gabe, ziurrenik, jokalariak gauza gutxiago egiten ahaleginduko ginateke, eta zalantza gehiago izango genituzke.\nBartzelona uzten zenuela iragartzeko eskutitzean zenioen «aldaketa bat» behar zenuela. Lehen aste hauek pasatu eta gero, Reala aldaketa hori lortzeko lekurik aproposena dela uste duzu?\nZalantzarik gabe. Hilabete eskas daramat hemen, baina jada esan dezaket erabakirik aproposena hartu dudala. Bartzelona uzteko erabakia hartu nuenean bilatzen nuena topatzen ari naiz hemen.\nAurreko sasoia oso zaila izan zen niretzat, orkatiletako eta iskiotibialetako lesioengatik. Neure buruan konfiantza apur bat galdu nuen, eta hori berreskuratu nahi nuen. Baina, batez ere, berriro ere futbolaz eta futbolari izateaz disfrutatu nahi nuen. Helburu horrekin hasi nintzen futbolean jokatzen, eta horretan jarraitu nahi dut.\nNola daude orkatila horiek?\nOndo daude. Denboraldi-aurrean ohikoak diren gainkargetatik harago, ez dut arazorik izan, eta hala jarraitu nahi dut.\nHazi ere egin nahi zenuela esan zenuen. Nola lor dezakezu hori Realean?\nIkasteko gogoa edukita eta buruan gauza bakarra izanda: hobetzea. Leku berri batera iristean, egunerokoak egoera berrietan jartzen zaitu, bai kirol mailan, baita pertsona gisa ere. Hortik dator hobekuntza eta hazkundea. Taldearekin batera hobetu eta hazi nahi dut, eta nire onena emango dut horretarako.\nAsko kostatu zitzaizun etortzeko erabakia hartzea?\nEz zen erraza izan, gauza asko uzten nituelako Bartzelonan. Baina denbora neraman horretan pentsatzen, aipatu bezala, argi nuelako aldaketa bat behar nuena. Eskaintzak izan nituen, besteak beste Realarena. Aurreko sasoian ere interesa izan zuten ni hona etortzeko. Nigan konfiantza osoa zutela ikustea, eta Gonzaloren eta Garbiñeren [Garbiñe Etxeberria kirol zuzendaria] deia erabakigarriak izan ziren. Lekurik onena aukeratu dut, eta konfiantza horri erantzuten ahaleginduko naiz.\nTaldeak Kopako finala irabazi izanak eragina izan zuen zuen erabakian? Non ikusi zenuen finala?\nEtxean ikusi nuen, familiarekin. Behin ere ez zuten amore eman, eta horrek egin zituen txapeldun. Ni hona etortzen lagundu zuen Kopa irabazteak, noski, baina ez zen erabakigarria izan. Gauza askok ekarri ninduten hona; baina, batez ere, azken sasoietan egiten ari diren lan onak.\nNahikari Garciarekin jokatzeko irrikaz zinela esan zenuen aurkezpenean. Nola da harekin jokatzea?\nNahikarirekin eta taldeko jokalari guztiekin jokatzea ederra da. Oso onak dira. Taldean elkartasun handia dago, eta guztiek sentitzen dugu garrantzitsuak garela. Hori funtsezkoa da emaitza onak lortzeko, eta partidak irabazteko.\nZer eman diezaiokezu zuk taldearen erasoko jokoari?\nJoko zuzena eta aurkariei izkin egiteko gaitasuna. Horiek dira nire jokatzeko eraren ezaugarri nagusiak. Baina defentsako lanean ere eman nahi dut neure onena, eta taldeari ere horretan lagundu.\nZer moduz zaude hirian?\nOso gustura. Pixkanaka txoko desberdinak ezagutzen ari naiz, eta ederra da. Lasai egotea gustatzen zait, eta, eguraldi ona eginez gero, osteratxoak egitea eta hondartzara joatea. Oraingoz, lasai egin dezaket hori, jende askok ez nauelako ezagutzen. Baina taldekideren batekin noanean, izugarria da zenbat ezagutzen eta maite dituzten. Erreferente bihurtu dira, eta haiek egindakoari balio handia ematen diote zaleek. Hori oso inportantea da egunerokoan aurrerapausoak ematen segitzeko.\nAsko aldatzen da egunerokoa Bartzelona taldean jokatzetik Realean jokatzera?\nAldaketa batzuk daude, baina ez oso handiak. Izan ere, profesionalizazioaren bidean, Reala urratsak egiten ari da. Adibidez, goizez entrenatzea oso inportantea da. Bestalde, azpiegitura eta osasun zerbitzu aldetik ere puntan dabil. Baliabiderik onenak jartzen dituzte gure eskura. Beraz, alde horretatik ere ez dut desberdintasun handirik sumatu. Alderik handiena da Bartzelonak beste txapelketa bat ere jokatzen duela: Txapeldunen Liga. Horrek aste batzuetan bi partida jokatzea dakar, eta aldaketak prestakuntzan.


Irekia Eusko Jaurlaritza - Gobierno Vasco :: Burdinbidearen euskal museoak uztailean eta abuztuan zehar 58 tren historiko zirkulazioan jarriko ditu\nBurdinbidearen euskal museoak uztailean eta…\n<img src="https://www.irekia.euskadi.eus/uploads/cover_photos/27177/original/foto_6.jpg" style="max-width:100%" alt="" />\nBihar asteazkenean Azpeitian (Gipuzkoa) kokatutako dagoen Museoaren udako ordutegia indarrean sartuko da\nEusko Jaurlaritzako Ingurumen eta Lurralde Politika Sailaren esku dagoen Euskotreneko Burdinbidearen Euskal Museoak, uztailean eta abuztuan zehar guztira 58 tren historiko zirkulazioan jarriko ditu. Horietatik, 26 lurrunezko trakziozko trenak izango dira eta 32 diesel trakziozkoak.\nLurrunezko trakziozko trenen zirkulazioak uztailean eta abuztuan izango dira, asteburu guztietan, Azpeitiko Museotik Lasaora ondorengo irteera ordutegiekin:\nIgandeak eta jaiegunak (astelehenak izan ezik): 12:30ean.\nBeste alde batetik, diesel trakziozko trenen zirkulazioak abuztuan bakarrik burutuko dira asteartetik ostiralera, eta Azpeitiko Museotik ondorengo orduetan irtengo dira: 12:30ean eta 18:00etan.\nHorrez gain, Erakusketa egongo da Bilboko tren materialeko eraikitzailea den Mariano de Corraleri eskainita, eta uztailaren 14tik 19ra XVIII. Lurrunezko Trakzioan hasteko Hasiera Kurtsoa emango da.\nUdako ordutegia bihartik, asteazkenetik, uztailaren 1etik aurrera\nBihar asteazkenean, uztailaren 1ean, Burdinbidearen Euskal Museoko udako ordutegia indarrean sartuko da, eta ondorengoa izango da:\nMuseoak Europako tren bildumarik hoberenetariko bat dauka, mota askotako ibilgailuekin: lurrunezko, diesel elektriko tren-makinak; automotoreak eta bagoi mota desberdinak. Era berean, Museoak Euskadiko makina-tresna multzorik osatuena eskaintzen du, Urolako Trenbidearen antzinako tailer mekanikoaren bidez. Horrez gain, XIX. mende bukaeratik trenbidean erabilitako uniformeen erakusketa dago eta baita munduko trenbide erlojuen bildumarik hoberenetarikoa.\n“EGUN BATEZ SUGINA”, baita udan ere\n“EGUN BATEZ SUGINA” eskaintzaren barruan igande guztietan Burdinbidearen Euskal Museoan urteko berritasunari eta lurrunezko tren-makinaren kabinan bidaiatzeko aukerari eutsiko zaio. Aurtengo ekitaldian, Museoak bere jardueraren eskaintzan ondorengo ekimena sartu du “EGUN BATEZ SUGINA”, ekimen hau Alemaniako, Frantziako edo Britainia Handiko beste trenbide turistikoetan ohikoa da, baina orain arte Iberiar Penintsulan ezohikoa izan da: Azpeitia eta Lasao (Gipuzkoa) artean egun dagoen zerbitzuaren lurrunezko tren-makina baten kabinan bidaiatzeko aukera.\nJarduera berri hau azaroaren 1era arte eskaintzen da, lurrunezko trenen 2015eko denboraldiko igande guztietan zehar. Esperientzia esklusibo honetan parte hartu ahal izateko, interesa duten pertsonek gutxienez aukeratutako eguna baino 72 ordu lehenago dagokion erreserba burutu beharko dute posta elektronikoaren bidez ondorengo helbidera bidaliz museoa@euskotren.es. Behin erreserba baieztatuta, bidaiaren egunean prestakuntza eta beharrezko ekipamendua jasoko dute, une guztian zehar segurtasuna bermatzeko. Ondoren, makinariari eta suginari lagun diezaioke lurrunezko tren-makina martxan jartzeko beharrezko prestaketa guztiak burutzen duten bitartean, eta baita Azpeitia – Lasao ibilbidearen joan-etorriko bidaia osoan ere tren-makina horren kabinan joan ahal izango dira. Ekimen berezi honen prezioa 50 euro da. Egun bakoitzean bakarrik parte-hartzaile bat onartuko da.\nRT @culturadetren: Trenes de vapor del Museo Vasco, los sábados y domingos de julio y agosto; los diésel, de martes a viernes de agosto\nTrenes de vapor del Museo Vasco, los sábados y domingos de julio y agosto; los diésel, de martes a viernes de agosto\nBurdinbidearen euskal museoak maiatzaren 1etik 3ra bitartean lurrunezko lau tren zirkulazioan jarriko ditu


jakintza ikastola: 2013-01\nJakintza Ikastolako danborrada 2013\nGaia: bideoak, danborrada\nEguraldiak ez zuen asko lagundu, baina gure animoak goian izan ziren. Gurasoak ere ibili ziren kalez kale danbor hotsa zabalduz. Beste argazki batzuk\nIgande honetan gure ikasle batzuk Donostiako nazioarteko krossean partehartu zuten, lasterketa hipodromoan egin zuten eta lokatza zein haize gogorrari aurre eginez lasterketa bikaina burutu zuten.\nHaur danborradaren festa\nGaur goizean dotore-dotore jantzita Jakintza Ikastola konpainiako lau ikasle Victoria Eugenia antzokian izan dira bertan ospatu den festan parte hartzen.\nBestalde, azken entseiuak eginak dira eta danborrak ere prest daude biharko. GORA SAN SEBASTIAN!\nUrtarrilaren 12an JakintzaA taldekoa saskibaloiko ligako txapelduna izendatu zuten. Partidua Altzako kiroldegian jokatu zuten Axularren kontra. Hogeina berdintzea lortu zutenez, luzapena jokatu behar izan zuten. Jakintzako neskek aukera aprobetxatzen jakin zuten eta 24-22 irabaztea lortu zuten.\nJakintzaB taldea, berriz, bigarren ligako txapelduna izan da. Hauek ere Altzako kiroldegian jokatu zuten eta Zuhaizti taldeari aurre egin behar zioten. 24-14 irabazi zuten.\nAste honetan danborrak astindu eta utzi bazterrean baloi eta pelotak. Disfrutatuuuuu!!!!\nThe students of LH1 enjoyed a lot cooking pancakes with Valentina. They were really delicious.\nLH3Ako ikasleek Antzinako Egiptoko gaia landu dute ingurunen. Ilusio handiz maketa eraiki dute. Piramideak, esfingeak, jainkoak, basamortuko benetako hondarra…ez da ezer falta. Nahi duzue Egiptotik bueltatxo bat ematea???\n6.A-ko ikasleek Euskara saioetan prestatu zituzten antzerkitxoak, 4. mailakoei eskaini zizkieten oporrak hartu aurretik. Bertan, guraso muturtuak beraien seme-alabekin, turista galdua Euskal Herriko herri sakonean, lagun adar-jotzaileak, lagun arteko agur sentibera eta mingarria, gazte lotsagabe batzuen etxeko eta ikastolako eskaerak..., eta txisteak eta asmakizunak ere dastatu zituzten ikasle gazteenak. Bai ondo pasa genuela elkarrekin!


AUTOEBERABILTZAILEAREN APLIKAZIOAK ANDROID-EN DAUDE - ANDROID - 2019\nAutoeberabiltzailearen aplikazioak Android-en daude\nSkype-ren funtzio nagusia erabiltzaileen arteko deiak egitea da. Ahotsak eta bideoak izan daitezke. Hala ere, badira zenbait egoera deiak huts egin duenean, eta erabiltzaileak ezin du eskuineko pertsonarekin harremanetan jarri. Ikus dezagun fenomeno honen arrazoiak, eta, gainera, ezarri zer egin Skype harpidedunarekin konektatzen ez bada.\nEzin baduzu pertsona jakin batera iritsi, egiaztatu bere egoera beste edozein ekintza egin aurretik. Ikonoa, erabiltzailearen avatararen beheko ezkerreko ertzean dagoen kontaktuen zerrendan aurki dezakezu ikonoa. Ikono honen gainean kurtsorea pasatzen baduzu, zentzua ezagutu gabe ere, zer esan nahi duen irakur dezakezu.\nHarpidedunak egoera "Lineaz kanpo" badu, Horrek esan nahi du Skype desaktibatuta dagoela, edo egoera hori berak ezarri duela. Edonola ere, ezin duzu deitu erabiltzailea egoera aldatu arte.\nEra berean, "Lineaz kanpo" egoera bistara daiteke zerrenda beltzekoak diren erabiltzaileentzat. Kasu honetan ere, ezinezkoa da telefonoz gainditzea, eta ez da horri buruz ezer egin daiteke.\nHala ere, erabiltzaileak egoera desberdina badu, ez da egia izaten gainditu ahal izango duzula, ordenagailutik urrun egon daitekeelako edo telefonoa jaso gabe. Batez ere, emaitza hori lortzeko aukera "Kokapen kanpo" eta "Ez molestatu" egoerarekin posible da. Lortzen duzun probabilitate altuena, eta erabiltzaileak telefonoa hautatzen du, "Lineako" egoerarekin.\nEra berean, posible da komunikazio arazoak izatea. Kasu honetan, ezin duzu erabiltzaile jakin bati soilik pasatzen, baina gainerako guztiei ere. Komunikazio arazo bat den jakiteko modurik errazena nabigatzailea ireki besterik ez duzu eta edozein gunetara joatea.\nHori egin ez baduzu, begiratu arazoa ez Skype-n, beste zerbait baitago. Hau Interneten deskonektatzea izan daiteke, ez ordaintzeagatik, hornitzailearen aldeko funtzionamendua, zure ekipamenduaren matxura, sistema eragilearen komunikazio ezarpen okerra, etab. Aurreko arazo bakoitzak bere konponbidea du, beste gai bat eskaini behar duena, baina, egia esan, arazo hauek oso urrun daude Skype-rekin.\nEra berean, egiaztatu konexioaren abiadura. Egia esan, konexio abiadura txikiarekin Skype-k deiak blokeatzen ditu soilik. Konexioaren abiadura baliabide espezializatuetan egiaztatu daiteke. Zerbitzu ugari daude eta oso erraza da aurkitzea. Beharrezkoa da bilatzaileari dagokion eskaera bultzatzea.\nInterneten abiadura baxua fenomeno bakana bada, konexioa berreskuratu arte itxaron beharko duzu. Abiadura txikia zure zerbitzuaren baldintzak direla eta, Skype-n komunikatu eta deiak egin ahal izateko, datu plan azkarragoetara aldatu edo hornitzailea guztiz aldatu edo Internetera konektatu behar duzu.\nDena den, Internetekin ondo dagoela jakitea, baina ezin duzu "Lineako" egoera duen edozein erabiltzaileri iritsi, eta, kasu honetan, porrota dago Skype berak. Hori egiaztatzeko, jarri harremanetan "Echo" harpidedun teknikoa, "Deitu" elementuan klik eginez laster-menuan. Bere kontaktua Skype-n instalatuta dago lehenespenez. Konexiorik ez badago, Internet abiadura arruntaren aurrean, arazoa Skype programan dagoela esan liteke.\nAplikazioaren zaharkituta dagoen bertsioa baduzu, eguneratu azkenekoa. Baina azken bertsioa erabiltzen ari bazara ere, agian programa berriro instalatzen lagunduko dizu.\nEra berean, arazoa konpontzen lagundu dezake edonon deitzea, ezarpenak berrezartzeko. Lehenik eta behin, Skype itxi dugu.\nWin + R konbinazioa teklatuan idazten dugu. Agertzen den leihoan, sartu komandoa% appdata%.\nJoan direktorio honetara, aldatu Skype karpeta izena beste edozein.\nSkype abiarazten dugu. Arazoa konpondu bada, main.db fitxategia izenez aldatutako karpetatik transferitu berri den karpara eramaten dugu. Arazoa izaten jarraitzen badu, bere kausa ez da Skype-ren ezarpenetan. Kasu honetan, ezabatu berri den karpeta ezabatu eta izena zaharra karpeta zaharrean itzultzea.\nInor ez deitzeko arrazoietako bat ordenagailuko infekzio birikoa da. Hori susmatzen baduzu, birusen aurkako utilitate batekin eskaneatu beharko da.\nAntivirus eta suebakiak\nAldi berean, birusen aurkako programak edo suebakiak Skype funtzio batzuk blokeatu ditzakete, baita deiak egitea ere. Kasu honetan, saiatu aldi baterako desgaitu ordenagailu babes tresnak eta probatu Skype deia.\nAurrera egin ahal izateko, arazoa antivirus utilitateak konfiguratzea da. Saiatu Skype-k bere ezarpenetan salbuespenak gehitzen. Arazoa modu honetan ezin bada konpondu, Skype-n deiak egiteko deiak egiteko, antzeko birus aplikazioa antzeko beste programa batera aldatu beharko duzu.\nIkus dezakezun bezala, Skype-ko beste erabiltzaile bati deitzeko ezintasuna hainbat arrazoirengatik sor daiteke. Saiatu lehenik eta behin arazoa zein aldetakoa den zehaztea: beste erabiltzaile bat, hornitzailea, sistema eragilea edo Skype-ren ezarpenak. Arazoaren iturria instalatu ondoren, saiatu konpondu aurreko metodoak ezabatzeko metodo egokiekin.


Frantziako Gobernuarekin harremanak hautsi dituela jakinarazi du Seaskak, irakasle gehiago izatea eragozten diolako\n230 ikasle gehiago izango dituzte Seaskako ikastolek datorren irailetik aurrera. Irakasleen kopurua, ordea, ez da neurri berean haziko: Frantziako Hezkuntza Ministroak esan du egungo irakasleekin egin beharko diotela aurre datorren ikasturteari. Mobilizazioak iragarri dituzte gobernuaren erabakia gaitzesteko. Lehena maiatzaren 4ean izango da.\nKaxu! Ikastola Kexu! lelopean egin dute elkarretaratzea herriko frontoian. Irudia: @euskalirratiak\nAgerraldia egin dute Saran Seaskako arduradunek Frantziako Gobernuaren erabakiaren berri emateko. Paxkal Indo Seaskako presidenteak egoera “jasanezina” dela nabarmendu du, eta deialdiaren helburua fokua hiru arlotan jartzea dela berretsi du: egoera salatzea, Hezkuntza Ministerioarekin harremanak hautsi dituztela azaltzea eta mobilizazioetara deitzea.\nHasiera batean 4,5 postu gehiago hitzeman zizkien Pierre Barriere Pirinio Atlantikoetako Akademia ikuskariek ikasturte berrirako Seaskako arduradunei. Martxoan, aldiz, iritziz aldatu dutela nabarmendu du Indok, azken bileran beraientzat irakaslerik ez dutela jakinarazi zietenean. Ordutik eten egin dituzte negoziaketak Frantziako Gobernuarekin. Kalkuluen arabera, 25 irakasle berri beharko lituzkete euren ikastola, lizeo eta kolegioen beharrizanei egoki erantzuteko.\nIpar Euskal Herriak hezkuntza arloan ere egitura propioa behar duela aldarrikatu du Seaskako presidenteak. “Hitzarmen bat baino gehiago, Akademia ikuskari propioa behar dugu, euskal hezkuntzaren beharrei erantzuteko”. Herri Urrats arte mobilizazio aro bat irekiko du Seaskak, tokian tokiko ekintzekin, eta horietan parte hartzera deitu du.


Kontratazio Baldintza Orokor hauek (hemendik aurrera Baldintza Orokorrak) Berrio-Otxoa ikastetxeak bere webgunean, www.denda.berriotxoa.eus, erreserbak egiteko eskuragarri dituen inprimakien bidez sortzen den Berrio Otxoa ikastetxea eta erabiltzaile edo bezeroaren arteko negozio-harremana arautzen dute.\nBerrio-Otxoa ikastetxearen web bidezko kontratazioak baldintza hauek onartzea dakar; baita Berrio-Otxoa Ikastetxearen web orrialdean nabigatzeko ezarritako baldintzak ere. Egoera bakoitzean aplikagarriak diren gai honen inguruko arau legalak baztertu gabe, baldintza hauek aplikagarriak izango dira.\nBerrio-Otxoa ikastetxeak Baldintza Orokorretan egokitzat jotzen duen edozein aldaketa, abisatu gabe, egiteko eskubidea gordetzen du. Aldaketa horiek beren web bidez egin ahal izango dira. Web orrian argitaraturik dirauten bitartean eta hauek ordezkatzeko beste batzuk sortu arte, derrigorrez bete beharko dira. Hala ere, Berrio-Otxoa ikastetxeak egokia jotzen duen kasuetan, garaiz nahiz era egokian iragartzen duelarik, Baldintza Orokorren aurrean\nInformazio hau arretaz irakurri:\nBANKU-KONTUAN SARRERA / BANKU TRANSFERENTZIA BIDEZ.\nEskabidea berretsi eta bukatzean, kontu-zenbakia eta eskabidearen gainerako datuak jakinaraziko zaizkizu mezu elektroniko baten bidez.\nGaian eskabide-zenbakia adierazi beharko duzu, baita zure izen-abizenak ere. Eskabidea baliozkotzeko, hori egin eta hurrengo 3 egunetan ordaindu beharko duzu; bestela, eskabidea bertan behera utziko da.\nBanketxeak transferentzia egin dela berretsi arte, eskabidea ez da eraginkorra izango. Edozelan ere, eskabideen izapideak erraz egiteko eta banketxeak jakinarazitako informazioa egiaztatzeko, mesedez, bidali liburudenda@berrio-otxoaikastetxea.com helbide elektronikora transferentziaren egiaztagiria.\nEskabidea berretsi ondoren, CAIXABANK bankuaren ordainketa-pasabide segurura eramango zaitu.\ndenda.berriotxoa.eus webgunean egindako salerosketak % 100 seguruak dira CAIXABANK bankuaren banku-pasabidean egiten baitira.\nZure kreditu-txartelaren datuak ez dira datu-basetan erregistratuko, bankuaren saltokiko terminalean zuzenean sartzen dituzulako.\nHalaber, jakinarazten dizugu kreditu-txartelen jabeei segurtasun handiagoa ematearren, gure ordainketa-pasabideari Merkataritza Elektroniko Segurua izeneko ordainketa seguruaren sistema gehitu diogula. Hortaz, txartel babestu baten jabea bazara, VISA edo MASTERCARD txartelen bidez ordaindu ahal izango duzu beti gure dendan. Kodea txartelaren atzealdean agertzen da, baina hori erabili aurretik, zure bankuari eskatu beharko diozu txartela babestea.\nProduktuen zerrendan agertzen diren prezio guztiek %4 (liburuek) eta % 21eko BEZ-a barne hartzen dute.\nBerrio-Otxoa ikastetxeak web-orrian agertzen diren prezioak berrikusi eta aldatzeko eskubidea gordetzen du, baldin eta baldintzek hala eskatzen badute.\nEskabide batean produktuen prezioan akatsik egotekotan, Berrio-Otxoa ikastetxeak eskabide hori bertan behera uzteko eskubidea gordetzen du. Eskabidea ordainduta badago, Berrio-Otxoa ikastetxeak dirua itzuliko dio bezeroari.\nBerrio-Otxoa ikastetxeak web-orrien bidez eskaintzen dituen produktuen eskuragarritasuna alda dezake bezeroen eskariaren arabera. Berrio-Otxoa ikastetxeak izakinak aldizka eguneratzen baditu ere, gerta daiteke bezeroak eskatzen duen produktua agortuta egotea. Horrela bada, Berrio-Otxoa ikastetxeak mezu elektroniko bat bidaliko dio bezeroari eskabidea ezin dela egin jakinarazteko.\nEz da produktuen bidalketa egiten. Produktu guztiak eskolan emango dira.\nIndarrean dagoen legearen arabera, erositako artikuluak arazoren bat duela egiaztatu ondoren hau hartutako egunetik 7 eguneko epea daukazu. Ohiko egoeretan, jatorrizko bilgarrian, erabili delako seinalerik gabe eta produktuak arazo bat duela egiaztaturik, alegia; itzulitako salgaiak onartu egingo dira. Salgai itzulia jaso eta hurrengo 30 eguneko epean gehienez itzuliko zaizu dirua.\nSalgai edo bidalketarekin arazorik baduzu, jar zaitez gurekin harremanetan eta konponbiderik arinena eta eraginkorrena aurkitzen saiatuko gara.\nEz dago salgaiak itzultzerik jatorrizko bilgarrian ez badaude, ireki badira edota hondaturik badaude, egiaztaturiko arazo bat izan ezik.\nGure webean adierazitako erabilera, pribatutasun eta salmenta-baldintza hauek, Espainian gai horren inguruan indarrean dagoen legeriaren arabera interpretatuko dira, eta horietan aurreikusi ez den guztian hura aplikatuko da modu subsidiarioan (batez ere, 34/2002 Legea, uztailaren 11koa, Informazioaren Gizartearen eta Merkataritza Elektronikoaren Zerbitzuei buruzkoa).\nBerrio-Otxoa ikastetxearen webguneari buruzko kontu guztiak Espainiako Legeen arabera arautzen dira eta Bilboko epaitegi eta auzitegien jurisdikziopean daude, erabiltzaileak beste edozein foruri berariaz uko egiten diola.


Garbiñe Aizpitarte:dantzari lotutako bizitza — dantzan.eus\nHemen zaude: Hasiera › Gordailua › Euskal dantza: sasoian ala krisian? › Garbiñe Aizpitarte:dantzari lotutako bizitza\n- Egiguzu zure dantza-ibilbidearen laburpena, Garbiñe.\n- Hodeiertz dantza-taldea sortu zuen Zarautzen Xabier Landaburuk, 70. hamarkadan. Han hasi nintzen dantzan. 1979an, Philippe Oihanburuk zuzentzen zuen Etorki taldean sartu nintzen; 1980an bertako taldetxo bat profesional egin ginen, eta 1981ean jira bat egin genuen. Mundu guztian barrena ikuskizunak ematen aritu ginen. Beranduago Bilbon aritu nintzen, aurrena Luis Iturrirekin eta gero Karrakan; dantza eta antzerkia egiten genuen. 1991n Gabota akademia ireki nuen Zarautzen, eta orain zazpi bat urte dantza-klaseak ematen hasi nintzen Zarauzko eskoletan.\n- Horretaz aparte, etengabeko formazioan aritu izan zara.\n- Juan Antonio Urbeltzekin hiru urtez aritu nintzen euskal dantzetan sakontzeko ikastaro batean; larunbatero joaten nintzen Bilbora. Ballet klasikoan titulatua naiz, “Advanced” graduan, Londresen. Bestalde, hamabost urte bada Bartzelonara joaten naizela estiramentuak ikastera.\n- Ze dantza-klase ematen dituzu akademian?\n- Klasikoa, garaikidea eta estiramentuak. Klasikoarekin hasi nintzen; orain beste irakasle bat ere badago, nire ikasle izana bera, eta hark ematen du dantza garaikidea.\n- Akademian Londresko programarekin zabiltza lanean. Zer dela eta?\n- Hemen ez zaio ikasleari jarraipenik egiten. Ni Londreseko programarekin hasi nintzen, eta oso gustura nago haiekin; hona ekartzen ditut hango maisuak azterketak egin ditzaten, eta modu horretan jarraipena egiten diegu ikasleei. Lehen, Donostian konserbatorioa zegoenean, hemen ere bazeneukan zeure kasa preparatu eta gero esaminatzeko aukera; orain ez ordea, LOGSE legea jarri zutenetik. Maila Ertaineko ikasketak egiteko Gasteiz da gertuen dagoen aukera.\n- Zein da zure helburua akademian?\n- Gorputzaren heziketarako oinarria ematea. Jende askok esaten dit: “Hemendik aterako al da dantzari handirik?”. Ez da hori nire bidea. Tarteka ikusten da bat edo beste oso ona datorrela; horrelakoetan, Donostiara bideratzen dut dantzaria, Mentxu Medelengana.\n- Hortaz badaukazu erreferentzi bat, nora bidalia.\n- Bai. Niri asko gustatzen zait nola egiten duen lan Mentxuk. Hura gu baino gorago dago, beste etapa bat da. Ez du azterketarik eta antzekorik ere egiten.\n- Mentxu Medeli askotan entzun diogu hutsune handia dagoela dantzan, azpiegiturarik apenas dagoela...\n- Hala da. Orain, badirudi hobetzen ari dela kontua: Ballet Biarritz Donostian ere hasi da lanean, Igor Yebra Bilbora etortzen hasi da... pausu txikiak dira nolanahi ere.\n- Zenbat akademia daude Gipuzkoan, zure moduan, lanean?\n- Ez dakit. Ni “Asociación de Profesionales de la Danza” elkartean nago. Elkartzen gara tarteka, baina egia esan ez dakit ze ordezkaritza daukagun.\n- Akademian estiramentuak ere lantzen dituzu. Dantza taldeetan lantzen al dira batere estiramentuak?\n- Estiramentuen kontu hori zeharo bazterrean utzia egon da dantza tradizionalean. Dantza talde askorekin aritu naiz lanean, eta dantzariek norbere gorputza ez dutela ezagutzen konturatu naiz.\n- Prestakuntza horretan, ez al dute dantza taldeek batere mejorarik egin azken urteetan?\n- Bai. Orain urte batzuk, estiramentuak eta gauza horiek guztiak “txorakeriak” ziren. Gimnasian eboluzioa egon da: garai batean kirolean dena kardiobaskularra zen, indarra, korrika asko egitea... eta orain gero eta gehiago ikusten ari naiz beste klase bateko preparazioa ere: Pilates eta antzeko metodoak, esaterako; pixkanaka kultura sortzen ari gara. Hala ere, oraindik ere entzuten ditut kontu xelebreak: kirolean estiramentuak gaizki egiteagatik lesionatuta dauden gazteak sendagilearengana joaten direnean, balleta txarra dela esatea bezala. Ezjakintasun izugarria dago oraindik.\n- Pilates dela, Yoga dela... azken batean bide horiek guztiek arnasketari eta postura egokiei inportantzi izugarria ematen diete.\n- Hori da! Yogak filosofia sendoa du atzean, ez da gauza bera, baina hala ere niri oso bide egokiak iruditzen zaizkit horiek denak, ondo egiten badira. Izan ere, konpetitibitatea barru-barruraino sartua daukagu, eta jendeari kosta egiten zaio ulertzea asko makurtzea edo hanka oso gora igotzea baino hobea dela postura egokia bilatzea. Postura egokia lantzen bada, gorputzak erantzungo du bere garaian, eta bere neurrian.\n- Dantza klasikoa eta euskal dantza, biak ondo ezagutzen dituzu. Harremanik ba al dute elkarren artean?\n- Hori nabarmena da. Ballet klasikoan pausu pila bat daude euskal dantzetatik hartuak. Eta izenak ere bai: “Pas de basque”, esaterako, oso pausu ezaguna da ballet klasikoan eta mundu guztian erabiltzen da.\n- Nola sortu zen eskoletan dantza-klaseak emateko kontu hori?\n- Zarauzko Udalaren iniziatiba izan zen, eta eskertzekoa da pausu hori eman izana. Lehen Hezkuntzako 4. mailan aritzen naiz ni 1991z geroztik, eta noiz edo noiz 5.ean ere eman izan ditut klaseak. Eskolei hainbat aktibitate eskaintzen zaizkie: dantza, antzerkia... gero eskola bakoitzak aktibitate horietako batzuk aukeratzen ditu.\n- Gustura al zabiltza eskoletan dantza klaseak ematen?\n- Esperientzia zoragarria da. Ez pentsa, kurtso hasieran kosta egiten zaie hastea. Gero, pausu batzuk ikasi, musika jarri, eta Gabonetarako dantzan ari dira. Eta gainera, hobetoxeago edo okerxeago, denek ikasten dute. Gurasoak harritu egiten dira.\n- Zein da zure helburua umeekin klase horietan?\n- Haurrak dantzaren oinarrizko kulturaren jabe izatea. Ez dezatela esan: “Baina zer da hau?”. Gero, noski, dantzarekin batera psikomotrizitatea, erritmoa eta beste hainbat gauza lantzen ditut. Eta baloreak.\n- Sendagileek dantza-taldeetara bidaltzen dituzte koordinazio arazoak dituzten umeak.\n- Jakina! Ez dugu pentsatu behar dantza gauza bat denik, eta musikalitatea, lateralidadea eta erritmoa beste bat. Musika eta dantza oso lotuta daude. Eta, ez ahaztu: disfrutatzeko ere bada dantza! Gauza bat da ballet klasikoa oso hizkuntza arautua izatea, bide luzekoa, baina “dantza” bera unibertsala da. Mundu guztian eta zibilizazio guztietan egin izan da, eta gainera harremanetarako hizkuntza aproposa da.\n- Dantza nesken gauzatzat hartu izan da, eta harrigarria egiten zait hori, euskal dantzan mutilek izan baitute protagonismo handiena. Zergatik iruditzen zaigu gertatzen dela hori?\n- Nik uste dut oinarrian konpetitibitatearen kontua dagoela. Futbolean galdu edo irabazi egiten da, baina dantzan ez da hori gertatzen. Dantza, hizkuntza bat da. Gainera, hizkuntza horretan neskak eta mutilak elkarren parean egon daitezke; diferentziak badaude, noski, baina elkarrekin dantzan egiteko kultura dago, eta hor sortzen diren harremanak eta transmititzen diren baloreak oso politak iruditzen zaizkit. Beste muturrean, telebistan ikusten ari garen eredua daukagu, Munduko Futbol Txapelketarena: nire onetik ateratzen naiz “a por ellos”, “gu gara onenak”, eta antzeko esamoldeak entzuten ditudanean. Oso hizkuntza matxista eta gerrazalea ari dira transmititzen gainera. Eta dantza horrelakoa ez denez, badirudi “light” dela, neskena.\n- Nahiz eta, taldeko diziplinetan, zailenetakoa izan.\n- Bai, baina hori baloratzeko ere kultura eduki behar da. Dantza nesken kontua dela esatea, edo neskek hankarik ezin dutela altxa mutilek bezala... hori dena ezjakintasuna da.\n- Zergatik ote du dantzak hain prestigio eskasa gizartean?\n- Kontuan izan, zerbait apreziatzeko aurretik ezagutu egin behar dela. Dantza, antzerkia, musika... ez dira bat-batean apreziatzen direnak. Kanpora joaten zarenean, hainbat tokitan kultura hori badutela konturatzen zara; txikitatik antzerkia ikusi dutelako, dantza ere bai...\n- Zein dira dantzak dituen arazorik handienak?\n- Baloreen aldaketa nabarmena izan da azken urteetan. Orain, nekezagoa zait umeen artean diziplina jartzea.\n- Diziplina ez da balore moduan hartzen.\n- Hori da. Hala ere, aldaketa somatzen dut: orain hasi dira berriro esaten mugak jartzea beharrezkoa dela; orain hamar urte, diziplinaz hitz egitea diktadorea izatea zen askorentzat. Badirudi zikloak direla.\n- Zure lanean zertan antzematen dituzu baloreen aldaketa horiek?\n- Dena lotua dago, dantza eta arlo soziala. Egungo kultura, erdaraz esaten den moduan, “de usar y tirar” dela iruditzen zait; ikusi besterik ez dago “Operación Triunfo”. Gaur egunean gero eta zailagoa da epe luzerako proiektuak planteatzea; kirolean, astero dauzkazu partiduak, badaukazu alizienterik. Dantza ez da, epe motzera, hain esker onekoa.\n- Eta giro horretan, nola motibatu haurrak?\n- Alprojan asko hitz egin dugu motibazioaz. Hasieran, gazteek ilusioa galtzen zutenean, gure errua zela uste genuen. Baina ez da horrela, dena ez baita motibazioa ematea, borondatea ere sortu egin behar delako: batzuetan “ez daukat gogorik, baina egingo dut” esan behar da. Borondatez funtzionatzen duen mundu hori ere gainbehera doa eta... Uf! Kulturan ere azalean geratzeko ohitura dugula iruditzen zait, hau eta hori egin bai baina gehiegi sakondu gabe, haurrak aspertuko ote ditugun beldurrez. Kontua da, dantzan gabiltzan irakasleek epe luzera begiratu beharko genukeela.\n- Ze egoeretan dago euskal dantza tradizionala?\n- Bakoitza bere bidetik doala ematen du, eta dispertsio handia dagoela. Nik formazioan ikusten dut hutsunerik handiena. Formazio egonkor bat adostu beharko litzateke elkarte guztien artean, behar bezala mailakatua eta arautua; ez dauka zentzurik bakoitza bere aldetik ibiltzeak. Orain urte batzuk, Urbeltzek egindako proposamen baten berri izan nuen eta asko gustatu zitzaidan. Horren edo antzeko zerbaiten premia dago.


Irekia Eusko Jaurlaritza - Gobierno Vasco :: Eusko Jaurlaritzak salatu du espainiako gobernuak berriz ere blokeatu duela trenbideen transferentzia, euskal trenbideak interes orokorreko katalogoan sartuta. (2015-06-16(e)ko Kontseiluan hartutako erabakiaren laburpena)\nEusko Jaurlaritzak salatu du espainiako…\n2015-06-16ko Gobernu Kontseiluaren Akordio nagusiak\nErabakia, eskumen-gatazka positiboa planteatu aurreko eskumengabetasun-errekerimendua egitekoa, Interes Orokorreko Trenbide Sareko Lineen eta Bide-zatien Katalogoa onartzen duen 30eko OM/3553/2011 Agindua dela-eta.\nBigarrengoz egin du gauza bera legegintzaldi honetan, eta Espainiako gobernuak ez badu 1 hilabeteko epean indargabetzen araudia, Konstituzio Auzitegira joko du Eusko Jaurlaritzak.\nGobernu-kontseiluak gaur onartu du Espainiako gobernuari agindeia helaraztea, Agindua, FOM/710/2015, urtarrilaren 30ekoa, Interes Orokorreko Trenbideko linea eta bide-zatien katalogoa onartzekoa indargabetzeko. Bigarren aldia da (*) legegintzaldi honetan Espainiako gobernuak interes orokorreko katalogoan sartzen dituela Euskadiko bide-zatiak, eta horrek Gernikako Estatutuaren 10.32 eta 10.33 artikuluei dagozkien trenbideen eta obra publikoen gaineko transferentziak de facto eta modu iraunkorrean blokeatzea dakar.\nEstatuak trenbide-zati horiek interes orokorrekotzat hartu dituenez, Estatuko Administrazio Orokorraren mendeko organismoren batek kudeatu behar ditu nahitaez, RENFEk edo ADIFek kasu. Eusko Jaurlaritzaren iritzian, nahitaezkotasun hori Estatuaren gehiegikeria bidegabe eta egoskorraren seinale da; izan ere, Konstituzio Auzitegiaren doktrina oso argia da, eta trenbideetan lurraldetasun-irizpideak lehenetsi behar direla ezartzen du. Hau da: autonomia-erkidego jakin baten hasi eta amaitzen diren bide-zatiak erkidego horri dagozkio.\nHonako linea hauek interes orokorrekotzat katalogatu izana jarri da auzitan:\nEusko Jaurlaritzak ohartarazi duenez, Espainiako gobernuak ez badu 1 hilabeteko epean indargabetzen agindu hori, eskumen-gatazka positiboa aurkeztuko dute Konstituzio Auzitegian. Azkenean errekurtsoa jartzen bada, lege-mailakoa ez den Espainiako arau baten aurka jarritako bostgarrena izango da legegintzaldi honetan:\nErrekurtsoa jarritako araua lege-mailakoa denean, konstituzio kontrakotasuneko errekurtsoa jarri behar da. Legegintzaldi honetan, Eusko Jaurlaritzak 11 konstituzio kontrakotasuneko errekurtso jarri ditu:\nEusko Jaurlaritzak Gauzatu 2015 programa deitu du, eta 26 milioi euro bideratu dizkio programari, enpresen inbertsioa sustatzeko\nGobernuak «gizarte intereseko» izendatu du Minbiziaren Kontrako Espainiako Elkartea, Gipuzkoako Biltzarra. (2015-07-27(e)ko Kontseiluan hartutako erabakiaren laburpena)\nErabakia, errege lege-dekretu honen zenbait arauren aurka konstituziokontrakotasun-errekurtsoa jartzea baimentzeko: 4/2013 Errege Lege Dekretua, otsailaren 22koa, ekintzaileei laguntzeko eta enpleguaren sorrera eta hazkundea suspertzeko neurriei buruzkoa. (2013-05-14(e)ko Kointseiluan hartutako erabakia)\nEusko jaurlaritzak ezgaitasunak dituzten pertsonentzako aparkatze txartelaren erregulazioa baliogabetzeko exijitu dio espainiako Gobernuari (2015-02-10(e)ko Kontseiluan hartutako erabakiaren laburpena)


Kahramanmaras Osmaniye Konexio Bidea ondo - RayHaber\nHasieraTURKEYTurkiako Mediterraneoko kostaldea46 KahramanmarasKahramanmaraş Osmaniye Konexio Bidea ongi dago\n11 / 09 / 2019 Levent Elmastaş 46 Kahramanmaras, Turkiako Mediterraneoko kostaldea, GENERAL, HIGHWAY, TURKEY 0\nheromaras osmaniye konexio bidea ondo\nMetropolitan Udalerriak Kahramanmaraş Osmaniye-rekin konexioa lortzeko lanak burutu zituen. Yeşilova barrutiko bizilagunek Hayrettin Güngör, metropoli udalerriko alkatea eskertu zuten inbertsioagatik.\nArteria lotzen duen Kahramanmaraş Metropolitan Udalerriak, Andırın Yeşilova eta Osmaniye Kadirli barrutiak osatu dute lana. Ibilbidea, eskualdeko garraiorako garrantzi handia duena, asfaltoa eta linea lanak egin ondoren ere ederragoa bihurtu zen. Milaka metroko luzera eta 20 metroko errepideko lanak burutu zituzten, eskualdeko bizilagunen gogobetetzeari esker, Hayrettin Gungor alkateak eskertu zuen.\nEskerrik asko Muhtar Demir-en partetik\nÖzgür Demir Andirko Yeşilova auzoko alkateak adierazi zuen urte askotan bizi izan zuten arazoa Hayrettin Güngör metropoli alkateak konpondu zuela. Hayrettin Güngör alkateari esker, gure lana instrukzio batekin konpondu zen eta gure bide nagusiak asfalto beroa lortu zuen. Eskerrak eman nahi nizkioke lehendakariari eta bere taldeari.\nGure arazoa konpondu da\nYeşilova auzoko bizilaguna den İbrahim Karcık esan zuen: Gure alkateak hauteskundeak baino lehenago bisitatu zuen gure auzoa. Gure eskaera bidali genion bidean. Gure presidenteak esan zuen arazoa konponduko zela. Hamdolsun gaur gure bidea egin dugu eta arazo handi bat kentzea lortu dugu. Eskerrak eman nahi dizkiegu Hayrettin Güngör alkateari eta Science Works taldeko taldeari.\nOsmaniye, Kahramanmaras eta Gaziantep trenbideak ihardetsi zituzten 12 / 12 / 2014 Osmaniye, Kahramanmaras eta Gaziantep trenbidea burutu zen: Mustafa Çopur 6.Region zuzendaria delegazioaren buru zen, Zerbitzu Zuzendariak, ingeniariak eta erlazionatutako langileak Osmaniye, Kahramanmaras eta Gaziantep linearekin batera egin zuten. Mustafa Çopur, errepidea eta trafikoaren baldintzak lerroan mekanikari lagunduz, errepidearen zuzendaria, trenbidetik zetorren errepidearen eraikuntza lanetan zebilen tokietan eta errepideko mantentze lanak eta konponketa lana behatu zituen. Mustafa ÇOPURek langileen iritziak eta iradokizunak entzun zituen egoera eta memoria galdetuz. Bisitatutako geltokietan 2015 urteko planak eta lanak aztertu ziren. Fevzipaşa Adanatik abiatzen da goizeko lehen argitan, Narlı, Gaziantep ...\nLizitazio Iragarkia: Adana-İmamoğlu- Kozan-Kadirli-Osmaniye Trenbideen Konexioa Topaketak, Diseinua eta Aholkularitza Zerbitzuak 23 / 05 / 2017 İmamoğlu- Kozan- Kadirli-Adana-Osmaniye Rail Link Topografia, Proiektuen eta Consulting Services Kontratazio REPUBLIC ZUZENDARITZA NAGUSIA Estatuko Trenbideak administrazioa (TCDD) ADANA 6. REGIONAL bulegoko materiala İmamoğlu- Kozan- Kadirli-Adana-Osmaniye Rail Link Topografia, Proiektuen eta aholkularitza zerbitzuak aholkularitza zerbitzuak negozioaren kontratazio, izan nahikoa esperientzia hautagaiak Prequalification lizitatu eskatzeko gonbidatuta daude. Pre-sailkatuek ebaluazio gaitasun zerrenda labur oinarritutako 4734 den lizitazio lizitatzaileek partaidetzarekin emaitzak izango Legea N º zenbait lizitatzaileek gonbidatu izango Pasarte garren 5 ezarritakoaren arabera ospearen arabera dutenak detektatu batetik pre-sailkatuek zehaztapenak zehaztutako irizpideen arabera ...\nOsmaniye South Ring Road-etik aldaketaren aurkako neurria 16 / 10 / 2014 Osmaniye Hegoaldeko eraztunaren kontrako ihesa prebenitzea: OSMANİYE saihestu da Hegoaldeko Bidea, kolapso arriskua dagoela, lur-jausi eta ondorioz konponketa lanak hasi dira. Duela gutxi gorabehera 15 egunetan, urak eta uholdeak euria egin ondoren, etxe eta negozio asko kaltetu zituzten, errepide batzuk erori ziren bitartean. Karaçay errekaren oinean igarotzen den Hegoaldirako Bidea ere hondatu egin da uholdeen ondorioz. 5 metro gutxi gorabehera, eskailerak lurrazpiko eskuin aldeko burdineriaren oinetan airean bertan behera geratu zen kolapsoengatik. Errepideen taldeak, lurzoruaren isurketa eta errepidean markatzea garraio bakarra da ...\nAutopista zuzeneko konexioa ondo dago 29 / 04 / 2014 Autopista zuzentzea ez da ondo: MUSIAD Duzce adarra, Ismail Cakmak presidentea, Düzce-ren autopista ez den konexioa Lutfi Elvan ministroarekin pasa da. MÜSİAD Düzce Adarra, MÜSİAD Elazığ MÜSİAD 85.Genel-eko Administrazio Kontseiluaren Biltzarrean parte hartu zuten. Lütfi Elvan, Itsas Gaietako eta Komunikazio Ministroak, bileran parte hartu zuen eta bulegoaren buruekiko borondatea adierazi zuen ministerioaren agintaritzan. MUSIAD Duzce adarra Ismail Cakmak presidenteak esan zuen: Duzce-ra garraiatzea lur-ibilbidearen bitartez ematen da, Duzce-k erdigunera autobide konexiorik ez duen probintzia bakarra da.\nTOFAŞ Intersection konexio errepidea Elazığda South Ring Road-ekin ireki zen 09 / 12 / 2014 Elazığ Hegoaldeko autobidea eta TOFAŞ bidegurutze konexioaren errepidea ireki ziren: jakinarazi zen Elazik udalerriak Hegoaldeko Bideari eta TOFAŞ intersekziorako bidea ireki zuela. Udalerriaren idatzizko adierazpenaren arabera, Hegoaldeko Bidea eta Tofa Bidegorriak eraikitzeari ekin zitzaion, trafiko-fluxua arintzeko egiten hasi zen. Elazığ Mücahit Yanilmaz alkateak, lotura berrien inguruko ikerketak egiten dituena, adierazi du South Road Road-eko errepideak zerbitzuetara ireki zituzten burututako lanen barruan, hiri-trafikoa arintzeko. Hiriko trafikoa arintzeko, South Ring Road-ekin lotura berriak egiten jarraituko dute.\nKahramanmaraş Osmaniye Konexio Bidea\nLizitazio Iragarkia: Adana-İmamoğlu- Kozan-Kadirli-Osmaniye Trenbideen Konexioa Topaketak, Diseinua eta Aholkularitza Zerbitzuak\nOsmaniye South Ring Road-etik aldaketaren aurkako neurria\nAutopista zuzeneko konexioa ondo dago\nTOFAŞ Intersection konexio errepidea Elazığda South Ring Road-ekin ireki zen\nAkçakoca, errepide periferikoa eta herriko bide sarbidea Road Patch lanak hasi dira\nBost Ibilgailu Osmaniye Herriko Flota lotu\nLizitazio oharra: lehendik dauden eskulanak hobetzea Osmaniye eta Iskenderun garajeetan


Euskaraldiaren amaiera aitzinera begira\nHemen zaude:Hasiera»Albisteak»Euskaraldiaren amaiera aitzinera begira\nBortzirietako Euskara Mankomunitatea 2018-12-05 0 Iruzkin\nEuskaraldiak akabila polita eta parte hartzailea izan zuen abenduaren 3an, Euskararen Nazioarteko Egunarekin bat, eta 11 egun iraun duen ariketa kolektiboaren azkeneko egunean. Bortzirietako ahobizi eta belarriprestek hitzordua zuten Beran, eta hamaika egunetan bizitako esperientzia eta pasadizioak partekatzeko aukera izan zuten. Bizipen baikor eta lorpenez, zailtasun eta oztopoez, eta ekimenak izan beharreko jarraipenaz solastu ziren bukaera ekitaldira bertaratu zirenak. Joseba Olagaraik gidatu zuen saioa, eta kantari izan ziren Ekhiñe, Lizar eta Eneritz beratarrak zein Bortzirietako Bertso Eskolako kideak. Eta behar den bezala bukatzeko, jatekoa eta edatekoa izan ziren guztiontzako.\nHona hemen bertan bizitutako giro paregabearen berri ematen duen bideoa.\nMaialen Arzallusek Euskaraldiaren bukaerarako testu bat idatzi zuen gogoeta gisa, herri eta ekitaldi guztietan leitu zena. Gurean Berako Euskaraldiko batzordekide Jon Abrilek eta Bortzirietako Euskara Mankomunitateko ordezkari Maider Arrietak irakurri zuten.


kritiken hemeroteka » Ezkutaketan\n« Ereduak | Intelektuala eta konpromisoa »\nEzkutaketan Aritz Galarraga / Gara, 2006-11-25\nBatez ere haur eta gazte literaturan aritu izan den Txilikuk liburu berri bat argitaratu du orain gutxi, helduentzako edo. Ez da lehen aldia: aurretik Hontzaren orduak edota 101 gau narrazio lanekin ere egin zuen saiakera, eta kritika txukunak lortu gainera lehenarekin. Bizitza eredugarriak honetan (izenburuak badaki zer dioen), 25 biografia aurkituko ditu irakurleak, beste hainbeste pertsonaiari buruzkoak. Ez dira biografia guztiak igual-igualak, ordea: batzuetan aukeratutakoaren bizitza zehatzago azaltzen zaigun bitartean, besteetan aitzakia besterik ez da bestelako gertaerak, bitxikeriak, kontuak azken batean, kontatzeko.\nErabateko biografia direnik ere ez genuke esan behar, ez baitira liburukoak pertsona baten bizitzaren istorioak bere gordinean. “Ez da sinetsi behar egia dela istorioetan kontatzen den guztia”, ohartarazten digu hitzaurreak. “Pentsatu, irakurtzerakoan, istorio serioak asmatutako adar-jotzeekin nahastuta egon daitezkeela kontakizunetan. Eta, alderantziz, pentsatu irakurritako istorioan sinesten hain zaila den hori egia izan daitekeela”. Errealitatea fikzioarekin nahastuta aurkituko dugu beraz, datu errealak asmatutako pasarteekin, jolas ere izan nahi duen narrazio lan honetan.\nHona hemen, hain zuzen, Txilikuk planteatzen digun jolasa: “Estimatuko nuke irakurlea liburuan kontatzen denetik egia zer den eta gezurra zer den ikertzen hastea”. Baina egon behar al du irakurleak horretara? Telebista programa horietan aurkezteko kultura nahikorik ez dugunok, baita ere? Interneten aurkituko al dugu Agustin Hiriarteren biografia? Herriko liburutegian izango al dute Isabel de Carvajalen gorabeheren berri? Gertaerak idatzita jartzen diren une beretik, kontatuak diren momentutik, gertaera izateari uzten diotela uste dutenetakoa naiz, gertaeren bertsio izateko. Eta, ondorioz, Txilikuren liburukoak fikzioaren eremuetan dabiltzan biografia gisa ulertu behar direla esango nuke, eta parametro horien baitan irakurtzeko liburua dela aldarrikatuko.\nIdazle zarauztarrak aukeratutako bizitza hauek gainera (“Etsenpluen liburua” izendapena erabiltzen du behin baino gehiagotan autoreak berak) “eredugarriak” dira, bere iritzirako: lekuz kanpo dauden erregetzako pertsonaiak, behar den garaian behar den lekuan egon direnak, urrutiko gertakizunek duten distirak heroi erakargarri eta eredugarri bilakatutakoak, gizon zipotz eta harroputzak, basaneska eder eta ankerrak, pirata, kortsario eta itsaslapurrak, asmatzaileak… denetarik aurkituko dugu Bizitza eredugarriak liburuan, herriko merkatuan bezala. Oro har, ordea, biografiok gutxi dute bazterrekotik, historia ofizialak agian ez, baina besteak, herri historiak (literaturarenak?) onartu eta aitortuak izan baitira.\nHala ere, susmoa daukat horrelako biografiak ez zaizkigula hain arrotz egiten euskal literatura irakurleoi. Pablo Sastre idazle fin eta behar baino gutxiago ezagutuak ongi adierazi du berriki elkarrizketa batean Eguzkipekoak lanari buruz ari zela: “liburuan bildu nituen pertsonaiak biografietan agertzen ez diren pertsonaiak dira. Ez dira erregeak, ez dira enpresari edo artista ezagunak… Ahots gutxiago ematen zaien pertsonaiak dira, tradizio baten arabera bazterrean geratzen direnak”. Alde horretatik, Eguzkipekoak gogoangarriaren antitesia ez, baina osagarritzat har daiteke Bizitza eredugarriak.\n“Badakigu askotan egon ohi dela gertakizunen bat ezkutatuta aspaldiko kondairen azpian; istorioak fantasiazko laino batekin ezkutatzen duela benetan gertatutakoa”. Eta horixe da, hain justu, irakurleak orriotan aurkituko duena.


Barrutiako topaketa - Mastaller - animación, comunicación y gestión sociocultural\nEscrito por Mastaller Visitas: 2848\nHainbat lantegi egingo ditugu ikasleei zuzendutakoak: irrati saio bat; wiki batean informazioa eta argazkiak sartu; telebista bat bisitatu; argazkiak atera, eta abar. Ondo prestatu dugu dena eta oso ondo pasatuko dugulakoan.........laister arte Barrutia!!!


Ikus: Etorkizunaren iragarle — Gaztezulo\nIkus: Etorkizunaren iragarle\nIkus: Etorkizunaren iragarle https://www.gaztezulo.eus/albisteak/ikus-etorkizunaren-iragarle https://www.gaztezulo.eus/albisteak/ikus-etorkizunaren-iragarle/@@download/image/36p23-1.jpg\n"Nere buruan" da Lapurdi eta Nafarroa Behereko bost lagunek osatutako Ikus taldearen estreinako lana. Teknika aurrerakoiena erabili du boskoteak pop metalaren (nu metal) soinuez betetako disko hau egiteko.\nNafarroa Behereakoak eta Lapurdikoak dira Ikus taldeko bost kideak. Duela hiru urte sortu zen taldea, eta orduz geroztik, 40 kontzertu eskaini dituzte. Single bat kaleratu zuten 2001. urtean, eta "Nere buruan" diskoarekin datozkigu oraingoan. Guztira 12 kantu eta bideoklip bat bildu dituzte.\nKantuak grabatzeko oso teknika berezia eta aitzindaria erabili dute. Izan ere, bateria, baxua, gitarrak eta abar anplifikagailuen bidez grabatu ordez, zuzenean ordenadorearen bidez egin dute. "Pluging" teknika erabili dute horretarako, hau da, musika egiteko programa bereziak, eta programa horiek eskaini ohi duten anplifikadore birtuala. Renè Guèraçague teknikaria izan da produkzioaren eta programazioaren arduraduna. Taldekoak soinu berezi baten bila ari ziren, eta Renè-k lagundu die horretan, teknika hori ezagun zuen eta.\nGrabazioa Donibane Garaziko gaztetxean zein Renè-k, horretarako prestatua duen kamioian, eta urtebeteko lan emaitza da diskoa.\nEsan bezala, diskoak bideoklip bat ere eskaintzen du, eta arlo horretan ere berritzaileak ditugu Ikus-ekoak: fraktalak erabili baitituzte, hau da, matematika ariketen bidez lortutako irudiak. Bordeleko Franck Nabet-ek egin ditu irudiok.\nEszenatokietan ere, atzerrian, zuzenekoetan erabiltzen hasia den teknika ekarri dute gurera: zuzenekoetan ez dute anplifikadorerik erabiltzen. Eszenatokietan taldekideak beraien tresnekin agertzen dira soilik. Nola demontre moldatzen dira? Soinua ordenadore batetik pasatzen da eta horrek egiten ditu anplikadore lanak. Gainera, jotzen duten bitartean, bideoklipeko irudiak botatzen dituzte, tamaina handian, efektu harrigarria lortuz.\nTalde gaztea da, baina euskal musika gaurkotzeaz gain, bidea urratzeko asmotan dator.


San Joan Baptistaren\nJoannes est nomen ejus. Luc. 1,63.\nGaia: Galdu nai ez duenak egin behar du\nJangoikoak igortzen dituenen esana.\nParerik bageko jaiotza Jesus maitagarriaren jaiotza da; da ala-baña Jangoiko-gizon Birjin baten Semearen ta Seme gizonen egitekorik bage egin zenaren jaiotza ta orregatik da jaiotz guztiz txarmagarria. Orrenbateko jaiotza ezpad-ere, jaiotz beste gizonen jaiotzak agitz garaitzen dituena da egungo gure Santu andi San Joan Baptistaren jaiotza; da alabaña ama agor ta aita zar baten semearen, ta seme, jaio baño len bataitu, bekatu etorkiaren kutsurik bage ta Jangoikoaren graziz apaindurik arkitzen zenaren ta santu ta profet egiñaren jaiotza: et Spiritu Sancto replebitur adhùc ex utero matris suae (Luc. 1,15); orregatik da gizonen jaiotz guzien artean Kristo Jaunaren jaiotzari geienik urbiltzen zaiona, ta jaiotz, Kristo Jaunarena bezala, profetez adirazia ta Jangoikoak bere aingeruz agitz lenagotik agertua. Kristo Jaunarena gauza jakiña da; adi zazu San Joan Baptistarena.\n«Bai», dio San Maximok, «San Joan Baptista da gero bere denboran etortzeko zegola Isaias profetak adirazia ta adirazi zuen ark hau Jangoiko berak agertzen ta idarokitzen ziola»: hic est ille, quem inspirante Deo, praescius annuntiat Isaias (Hom. 3 in Nativ. S. J. B.). Eta hau bera da Jangoiko beraren aingeru batek ,ere Santu beraren aitari, gertatu baño len, agertu zion gauza. Lege zarreko Eliz-egitekotan arkitzen zen batez aingeru batek agertu ta esan zion Zakariasi: «Aditu ditu Jangoikoak zure otoitzak; izanen dezu zere andre Isabelgandik seme bat eta Joan da seme oni ezarriko diozun izena». «Zer diozu zuk, aingeru ona?», esaten dio Zakariasek aingeruari; «zartu gara nere andrea ta ni len izandu ez ta orain seme bat izateko, ta diozunaren señale on bat ekusten ezpadut, ez dut hau nik siñistuko». «Orra, bada», erantzuten dio aingeruak, «Jangoikoaren aldean nabillen aingerua eta izenez Gabriel naz ni, ta nazanak bezala esaten dizut mutu geldituko zarala, hau agi ta gerta dedin arte guzian».\nGuzia gertatu zen aingeru San Gabrielek Zakariasi esan bezala; bada Sant Isabel aurdun egin ta erdi arte guzian etzuen hitzik atera; baña aurra jaio ta zortzigarren egunean Zirkunzisioko izena ari ematerakoan artu zuen bere pluma ta plumaz adirazi zuen Joan zela ezarri behar zioten izena ta hau egin horduko asi zen mutua hitz egiten ta profetak bezala agertu zuen anitz etorkizun andi ta besteen artean bere seme jaio berriaren egiteko andia, ta hau oni agertu zion beragana jiraturik esaten ziola: «Bai, nere semea, bai; zuk izanen dezu gain guziak baño geiago goratzen den Jaunaren profet izena ta aren aitzinetik ibilliko zara dagozkan bideak moldatzen ta beraren legeko izan behar dutenei beren bekatu guzien barkamenturako jakin behar dutena erakusten ta Jangoikoaren guganako urrikaltz andia agertzen».\nEratsu bereko hitzak idaroki ziozkan Jangoikoak bere aingeru San Gabrieli ere San Joanen etorrera ta egitekoa ager-erazi ziozkan aldian; bada esan-erazi zion: «Israeldarretatik anitz eta asko erakarriko ditu Jangoikoaren eskura ta orretarako Jangoiko-gizon Kristo Jauna baño len asiko da Elias baten bular, indar ta birtutearekin predikatzen, bekatari aditzen dutenen bihotz gogorrak beratzen ta Kristo Jaun beraren predikurako gauzak prestatzen». Eta batari ta besteari idaroki ziena lagunduz eragin zion Jangoiko berak San Joani; bada, gaurko Ebanjelio santuak dion bezala, asi hordua etorri aldiraño eremu batean sartu ta bizitu zen San Joan Baptista otoitz ta baru zeruko indarrez, zelo santuz ta birtutez prestatzen penitenziko bere prediku ta sermoi andietarako; ta orietarako hordua etorri zenean, jaitsi zen eremutik Jordan deritzan ibai bazterretara kamel illezko soñeko latzez jauntzia ta larruzko gerrikoz lotua, ta jale nekezkoak egiten bazituen ere, asi zen bortitzki predikatzen ta bekatua guziei begitan ar-erazten, bai ta Jangoiko-gizon beraren ondotik zetorrenaren berria ematen ere ta bere lan onetan haritu zen Herodes gaistoak bizia kendu arte guzian. Arte onetan egin zuten, aren hitzak aditu ta, Jerusalendar, judatar ta bazter aietako beste anitz askok adirazten zien penitenzia ta konfesioa, ta ez egiteko gogortzen ziranei egiten zien betiko surako mehatxu izugarria. Ara nai ezpadugu, orra guk ere egin beharra; predikari jaunen ta konfesor guzien hitz onak aditzea ta orien esanak osoki egitea.\nAldian aldiak eskatzen dituen gizonak igortzen ditu Jangoikoak mundura. Jangoikoaren gizon egin ta mundurako etor-aldiak eskatzen zuen gizon ta profet-predikaririk andiena, zeren Jangoiko-gizonaren horduko etor-aldia zen mundu guzian izandu den ta izan ere diteken egitekorik andiena; zen alabaña mundutar guziak beren bekatupetik eta deabruaren atzapar gaistotik ateratzeko Jangoiko bera gizon egitea, lege berri bat munduan ezartzea ta nekezko bizi baten buruan, tormentuzko erio baten atzapar gogorrean illik gelditzea ta aldi onetan Jangoikoak bidaldu zuen profet-predikaria da egungo santu andi San Juan Baptista; ta San Maximok dionaz, San Joan Baptista da profet ez ezik, profet guzien profeta; profet, bere hitz zerukoz profet guzien esanak seguratu zituena ta Jangoikoak aldi onetan orretarako berariz igorri-bidaldua: qui idcircó in hoc saeculum divina dispensatione directus est, ut non solùm ipse profetali sublimaretur gloria, sed ut et omnium etiam per eum profetarum praeconia firmarentur; ta Kristo Jaunak dionaz (ta San Maximok eta munduko beste guziak diotenak baño mill-milloietan geiago balio du Kristo Jaunak dionak), San Joan Baptista da berez ere jaio diran guzien artean gizonik andiena: inter natos mulierum non surrexit major Joanne Baptista.\nAldi guzietan du munduak profet, predikari ta konfesor onen beharra, zeren aldi guzietan ta beti den mundutarren artean anitz jakin behar ta bekatuaren zakar, ta zakar oriek kentzeko ta jakin behar den guzia erakusteko Jangoikoak beti bidaltzen ditu behar bezain onak eta egokiak, eta mundutarrak Jangoiko-gizon Jesusen eskupekoak izan nai badute, egin behar dutena da ekusi dugun aldian Jerusalendar, judatar ta Jordanen bazterretakoak egiten zutena edo Jangoikoak igortzen diezten predikara onen hitzak aditzea ta konfesioz ta damuz beren animak batai-garbitzeko konfesoreen oñetara askotan joatea.\nIllunbetan dabiltzan bidari gaisoak gara munduan arkitzen garan geienak; bada geienok ez dakigu zeruko bidez gabiltzan edo sulezekoz, edo ez dakigu barkatu diran gure bekatu gaistoak edo ez, ez eta oriek guk ongi konfesatu ditugun ere; bada ez dakigu konfesatu ditugun osoki, konfesatu ditugun behar den damu ta urriki guziarekin ta konfesatu ditugun bekatu berrien bideak urratzeko ta geren buruak ontzeko asmo osoan, ta hau guzia guk ikasi arte guzian ez dakigu zer bide den daramagun bidea ta guk Dabidek bereari bezala nai badiogu geren animari, egin behar duguna da berea seguratzeko ark egiten zuena.\nBadakizu zenbat nai zion Dabidek bere animari? Berak dionaz ezin geiago, bada dio: «Bat da Jangoikoari nik eskatu diodana ta beti eskatu uste diodan gauza, ta eskatu diodan ta beti nik eskatu behar diodan gauz hau da bide zuzenez ibilli ta zori oneko glorira nere anima hau eramateko grazia»: unam Petii à Domino, banc requiram, ut inhabitem in domo Domini (Ps. 26, v. 4). Orra bere animari zenbat nai zion errege Dabidek. Orrenbat nai badiozu zuk zereari, egiñen dezu zerea seguratzeko berearen alde ark egiña. Badakizu zer? Nondik artu ta nola ibilli ekusteko argi-modu bi billatzea: lucerna pedibus meis verbum tuum, et lumen semitis meis (Ps. 118. 105). Oñik bidean sartu baño len zeruko argia arturik ekusten zuen Dabidek zein zen zerura zijoan bidea ta behatz-toparik ez emateko ta bekatura bage ibilli naiez, eskuan eramaten zuen zeruko beste argi bat, oña non ezarri beti ekusteko. Eta orra guk ere geren animak ongi seguratzeko egin behar duguna.\nGorputzak baditu bi argi-modu: biderako bata ta itxerako bestea. Gorputzak biderako duen argia da egunaz eguzkia ta gabaz illargia. Eta gorputz berak itxerako duen argia da zuzia edo kis-txispoia, krisellua ta argizagizko edo sebozko kandela. Animak ere baditu beste bi argi-modu: guzientzat Jangoikoak egin duen bidea edo Jangoiko beraren legea ta legeari dagozkan gauzak agertzen dituena bata ta bakoitzari bere bihotzeko zokoak agertzen diezkana bestea. Animaren eguzk-argia da lenbizikoa ta anima beraren esku-argia bezala bigarren hau.\nAnimaren eguzk-argia da beren sermoi ta kongregazioan predikari ta kargudunak guzientzat egiten duten erakunstza ta anima beraren esku-argia da konfesore bakoitzak bakoitzari egiten diona; bada eguzkiak agertzen zaizkan bazter guziak argiz bezala, predikari onak aren hitzak aditzera urbilzen dena betetzen du erakustez ta jakin behar dituen berriz, ta bidezkoak eguzkiarekin dabillen aldian bere bidea bezala, hitz oriek aditzen dituenak ekusten du Jangoikoaren legeko ta zerurako bidea.\nAnimaren krisell esku-argia da batek bekatuaren loiak kentzeko ta barreneko bere gauzak zuzentzeko konfesore bategandik ikasten duena. Zeruko bidez zuzenki ibilli nai duenak artu behar du libru ta erakusle onen argi-dotrina -La nioiz ere baño kontuzago garizuman ta misioko denboran, zeren aldi orietan besteetan baño erakuste argidunagoak eta bekatuaren damua ta Jangoikoaren amorea adileen bihotzei ar-erazteko obeak egin oi diran. Onetarako aldi orietan baño ere Aita San Ignazioren ejerzizio batzuetan adituz, ekusiz ta gogorantz kontuzkoz ikaste obeak egiten dira ta egin nai dituenak ar beza al badu bein edo berriz beintzat arako bide hau ere.\nGauaz gordetzen da eguzkiaren argia ta bidez dabillenak oñak non ezarri ekusteko eraman behar du emen bertako argiren bat eta ez daramana erorz gaistoak egiteko bidetan arkitzen da. Ibilli behar duen aldi guzietan ezin izan ditzake animak sermoien, ejerzizioen ta libru onen argiak edo erakusteak, eta aldi orietan zeruko bidean erorz ta galtzerik ez egiteko artu behar du konfesoriaren edo beste gidari jakintsu onaren argia, ta artu behar erakuste ta argi edozeiñena ez, baizik erakusle jakintsu onarena; bada ez-onaren erakustea aizetan gelditzen den erakustea izan oi da ta deus guti balio du ez dakien edo guti dakien erakuslearen argiak ere, dio San Joan Krisostomok: lucêre tantùm est vanum: ardêre tantùm est parum: lucêre et ardêre perfectum (Ser. de Nativit.); ta gabaz edo izaten dituen illunbeetan ongi ibilliko den animak behar duen jakintza ta argia da konfesor edo erakusle on bero jakintsu batek ematen duena; hau da alabaña dabillenaren bihotza berotzen duen ta daraman bidea agertzen dion argia: lucerna ardens et lucens; ta argi hau bage dabillen anima illunbetan luzaro dabillen gizona bezala da ta illunbetan luzaro dabillen gizonak ez du bidean gauz onik arkitzen, ta len edo gero austen du oña, ezurra, muturra edo burua.\n«Bai», dio Espiritu Santuak: «zori gaistokoa da berez ta lagunik bage dabillen gizona; bada ez du nork eskua eman (osin gaistoan, leze izugarrian edo beste edozein toki galgarritan) erortzen den aldiko (edo ezurrak ausirik eta ezin dabilkeen eran gelditzen deneko): vaè soli, quoniam si ceciderit, non habet sublevantem se (Eccl. 4,2). Bai ta, dio San Joan Krisostomok, edozein gidariren argiarekin dabillen anima ere; bada bein gidari edo konfesore batagana, bein besteagana dabillen anima, batetik bestera dabillen ta edozein tokitan oña ezartzen duen txoria bezala da, ta era onetako txoriak ais-aski eskuratzen ditu sarea edo lakioa ezartzen dien eisteriak.\nAnim hau baño ere zori gaistoagoko anima da, dio Doktore santu berak (Hom. 13 in Mat-th.), bere buruz dabillen anima; hau alabaña da, dio Santuak, Adan bere senarragandik baztertu zen Eba bezala. Ebari baztertu arte guzian etzion hitzik egin sulezeko tentari gaistoak, baña bakarrik hura ekusi horduko argana zen sierp egiñik eta agertu zion Jangoikoak debekatu zien sagar ederra ta siñist-erazi don nai zuena; bada siñist-erazi zion gaizki naiez, enbidiz ta bera bezala Jangoiko egiñak geldi etzitezen, debekatu ta eragotzi ziela sagar artatik jatea ta azkenean artatik jan-erazi ta utzi zuen bekatuz galdua. Hau da, dio gero Santu doktoreak, bere buruz edo bururik bage batetik bestera ta konfesategiz konfesategi ta konfesor on jakintsu bat ar lezakela artu bage dabillen animarekin egiten duena: galdurik eta bekatuaren kate ta presondegian loturik uztea.\nZori oneko anima illunbetan ta bakarrik zebillela deabruak ezarri ziozkan bekatuaren kate-girgilluak konfesioz urratu dituena ta aren eskutik eta presondegitik iges egin ezkero konfesor on jakintsu baten argirik bage oña itxetik ateratzen ez duena edo zer egin dezaken argandik ikasi arte guzian dudazko gauzarik egiten ez duena, ta orain ekusiko dezun eremutar bat bezain zenzatua gelditzen dena.\nAlargundu zen zenbait urteren buruan bere buruzko gizon bat. Ongi bizi zen gizona zen gizon alargundua ta bere burua ezkontzako trabarik bage ekusi zuenean, artu zuen leneko bere bizia baño bizi obe bat egiteko ta eremutarren artean eremutar izateko asmoa ta zuen seme txiki bat berekin artu ta joan zen ara.\nAra zeneko eremutarren soñekoa jauntzi ta asi zen eremutarren lan onak egiten, bai ta bere semearen maisu bere burua egin ta teoloji andiko gizon bat baliz bezala Eskritur Santako gauzak ari erakusten edo nasten ere. Asi zen bein Abrahanek bere seme Isakekin eta batarekin ta bestearekin aldi artan Jangoikoak egiña semeari agertzen, eta hau bera berarekin ta beraren semearekin Jangoikoak egin behar zuelako uste ero bat buruan artu ta, hitz bat bati ere galdetu bage, artu zuen Abranek Isak bere semearekin Jangoikoak esanik egin nai zuena ark bere buruz berearekin egiteko asmoa ta bere asmo hau semeari agertu bage asi zen artarako gauzak prestatzen, ta prestatu ta esaten dio bere semeari: «Ona, nere semea, bere aitarekin eta Jangoikoagatik Isak mutil gazteak egiña. Esan zion bein Jangoikoak Abrani», esaten dio eremutarrak bere semeari, «ar zazu zere seme maite Isak eta zoaz nik erakutsiko dizudan mendi gañ batera, zere seme bera zere eskuz an ill ta sakrifizi on bat neri egitera. Eraman zuen Abranek Isak an bera erretzeko behar zen egurra bizkarrean zeramala. Ara zein humilki ta hitzik atera bage dijoan Isak. Igaten da mendi gañera ta surako egurra prestatu ta belaunikaturik agertzen du lepoa, beititzen du burua ta ill golpea artu uste duenean agertzen da Jangoikoaren aingerua ta geldirazten du aitaren ezpata. Orra, nere semea, orra hume on esaten zaiena humilki egiten dutenendako zein ongillea Jangoikoa! Aski da aldi onetako aditu dezuna. Zoaz orain zerbait artzera ta atoz gero onara», esan ta bidaltzen du eremutarrak semea.\nAndik laster itzultzen da mutilla bere aitagana ta arkitzen du_ kanibet zar erdi erdoitu bat zorrozten ta zorrozten, ta ekusten du an bazterrean egur zama andiskote bat ongi lotua ta ara horduko aditzen dit bere aitagandik: «Eta oroitzen zara, nere semea, Abranez ta Isakez?». «Bai, aita», erantzuten dio bere zorrozketan beti hari zen aitari semeak. «Bada jakin behar dezu, semea», esaten dio aitak, «oriek egin zutena bezalako gauzak anitz urtetako emengo penitenzi andiak baña agitz geiago balio duela»; ta bere kanibeta behar diña zorroztu zuela zeritzanean, «Nai dezu», esaten dio mutillari, «igan gaitezen arako mendi artara?. «Zertara?», eranzun zion mutillak aitari. «Etzion orrelakorik esan Isazek Abrani aditu dezun aldian», esan zion aitak mutillari; «beren egurrarekin mendi gañera igan behar zutela Abranek ari esan horduko, egurra bizkarrean artu ta asi zen Isak igaten, ta igan zen ezer aitari galdetu bage. Ar zazu, bada, zuk ere zam hau ta ots emazu, goazen zu ta ni ere geren mendira». Ezin bestez bezala artu zuen mutillak bizkarrean bere egur zama ta asi ziran biak mendira igaten, baña kezkatuak zebiltzan biak eta hitzik ere atera bage ta bakoitzak berea bere gogoan zerabillela. Beldur zen mutilla mendi gañeratzen baziran, aitak bere kanibetarekin ill ta berak zeraman egurrarekin errea ta auts egiña an bertan utz zezan, ta aitaren oharkabentz batean zeraman zama bota ta joan zen laster ta laster igesi, ta bere igeskarekin galerazi zion aitari deabruak buruan ar-erazi zion erakeria (Casian. 1. 2 Collat. c. 7).\nEremutar onek izandu zuen denbora bere erakerizko bekatua damuz ta konfesioz urratzeko, baña berenak urratu bage ta gaizki ill ziran Kasiano berak dakartzien beste bi: bata Jangoikoak bere eskuz edo milagroz jatera eman behar ziolako ustean besteren eskutik jatekorik artu nai gabez illa; ta bestea Jangoiko berak aingerua bidaldu ta geldituko zuela eritzian bere burua putzura bota ta itotzen zela.\nBeste anitzen artean galdu ziran oriek artu bagez jakintsu onen baten argia. Hau behar izan oi dute zerbait dakitenak ere, beintzat beren gauzetan, ur gazian jaio ta azitzen diran arraiak jaki ona izateko gatza bezala (etiam pisces egent sale); zeren gaitz den batek bere makurkuntzen artean bere gauzei zuzenki begiratzea: in unaquaque re difficile est medium rationis tenere (Arist. Eth. 2, c. 9).\nZere saldu-erosirako, bada, zere trukantzetarako, zere ezkontzarako, zere ibillerako, zere joan-etorrirako, zere ezdabaidetarako ta uts egin diteken zere beste edozein gauzarako billa zazu Jerusalendarrak eta ekusi ditugun beste guziak San Joan Baptista bezala konfesore behar bezalako edo beste jakintsu onen bat eta ark ematen dizun argiarekin egizu guzia San Joan Baptistarenarekin Jerusalendarrak ta arganatzen ziran beste onak bereak bezala ta Jangoikoak laguntzen dizula aiek bereak bezain ongi edo obeki egiñen dituzu zuk zere gauzak. Jangoiko berak dizula argi hura ta laguntz hau erdisteko grazia. Bai arren, bai.


Colegial Kopako finala jokatuko du Arizmendik gaur, egubakoitza - Arrasate - Goiena.eus\nColegial Kopako finala jokatuko du Arizmendik gaur, egubakoitza\nLeire Kortabarria 2015-04-17 08:00\nMendebaldea taldearen aurkako partidua.\nColegial & Bifrutas Kopa saskibaloi txapelketa lehiatzen dabil Arizmendi taldea, eta, sorpresa emanda, bere konferentziako finalera heltzea lortu du. Azken partidu hori Corazonistas taldearen aurka jokatuko du gaur, egubakoitza, Gasteizko Marianistas ikastetxean.\nHego Euskal Herrian eta Espainian jokatzen da Colegial & Bifrutas Kopa, eta konferentziatan banatzen da, zonaldeen eta erkidegoen arabera; bederatzi dira, denetara. Bada, Euskal Herriko finalera ailegatu da Arizmendi eta gaur jakingo da zein den txapelduna.\nEmaitza edozein izanda ere, Arizmendik lorpen handia eginda bukatuko du txapelketa, izan ere, aurten estreinatu da parte-hartzaile gisa; kontuan hartu behar da Colegial Kopa txapelketak bederatzi urteko ibilbidea duela, baina aurrez jokatzen zen Series Colegiales txapelketa ospetsuaren oinordekoa dela. Aurreko hartan lehiatu izandakoa da Arizmendi, baina ez txapelketa berrian.\nHasierako urduritasuna gaindituta, eta faboritoen artean ez egon arren –lehenengo partiduan izan ezik, ia beste guztietan atzetik joan ziren–, finalean sartzea lortu du Arizmendik. Arizmendi Kirol Elkarteko ordezkari Urtzi Amianoren esanetan, horrenbestez, "oso esperientzia polita" bizi izan dute. Berak azpimarratzen du, gainera, jokalari guztiak Ointxe taldekoak direla.\n100 ikastetxetik gora\nBi hilabetean jokatu da Colegial & Bifrutas txapelketa. Ikastetxeak dira bertako partaideak –100 baino gehiago lehiatu dira Hego Euskal Herrian eta Espainian–, eta Euskal Herrian 20 partidu baino gehiago jokatu dira gizonezko eta emakumezkoetan. Gaur, egubakoitza, bien finalak jokatuko dira. Marianisten kiroldegia izan da Euskal Herriko txapelketako egoitza, eta bertan jokatuko dira partiduak.\nGizonezkoetan, Arizmendik Corazonistasen aurka jokatuko du, 20:00etan. Aurretik, emakumezkoen finala jokatuko dute San Viatorrek eta Ekialdek, 18:00etan. San Viatorreko neskak txapeldun titulua errepikatzen saiatuko dira.


Gies - Wikipedia, entziklopedia askea.\nArtikulu hau greziar mitologiako pertsonaiari buruzkoa da; Lidiako erregea gaitzat duena beste hau da: «Giges»\nGreziar mitologian, Giges edo Gies (grezieraz Γύης edo Γύγης, "indartsua"), Gigas edo Gias ere deitua batzuetan, Hekatonkiro bat zen, ehun beso eta berrogeitamar burudun erraldoi bat, Urano eta Gearen semea eta Briareo eta Kotoren anaia.\nBriareo eta Koto\nBere anaiekin batera, lehenik Uranok eta ondoren Kronosek, Tartarora bidali zuten, azken honi, lehena tronutik kentzen lagundu ondoren, Zeusek askatu eta honen aldean Titanomakian parte hartu zuen arte. Gerra amaitu ondoren, Ozeano ibaiko jauregi batean bizitzen jarri zen. Tetisek deitu zuen, Zeusi laguntzeko, jainko honi, Herak, Ateneak eta Poseidonek, tronutik kentzeko kateatu zutenean laguntzeko.\nGiges, Eneasen Italiako lagun baten izena ere bada. Turnok hil zuen, Italian, Eneasen etsaia zenak. (Virgilio, Eneida 9.762)\nAzken aldaketa 31 abuztua 2020(e)an, 14:59(e)tan\nOrriaren azken aldaketa: 31 abuztua 2020, 14:59.


Nerea Ahedok lege berriak indarrean sartu arteko trantsizio-aldiek sortzen duten babesgabetasunaz ohartarazi dio Gizarte Gaietako ministroari\nLehenbailehen konpon dadila eskatu du ‘ezgaitasun judiziala‘ ezabatzean sortutako hutsunea, eta baita bi seme-alaba kargura dituzten guraso bakarreko familiak ugaritzat hartzea\nEAJ-PNVko Nerea Ahedo senatariak lege berriak indarrean sartu arteko trantsizio-aldiek pertsona askori eragin diezaieketen babesgabetasun-egoerez ohartarazi dio Gizarte Eskubideen eta 2030 Agendaren ministroari, “askotan, persona zaurgarrienak”. Ahedo gaur Senatuan agerraldia egin duen Ione Belarra ministroari horrela zuzendu zaio legegintza-testuan ‘ezgaitasun judiziala’ ezabatzeari buruz hitz egiterakon; izan ere, horrek hutsune bat sortu du, eta “horrek zaildu edo eragotzi egiten du pentsio jakin batzuk lortzea lehen jaso zezaketen zenbait pertsonari”.\nAdierazi duen bezala, 8/2021 Legea onartzerakoan, legeria zibila eta prozesala aldatzen duena desgaitasuna duten pertsonei beren gaitasun juridikoa gauzatzean laguntzeko, %65eko desgaitasun-maila edo handiagoa zuen ezintasun hori ezabatu egin da eta, ondorioz, eskubide erantsiak. 21/2021 Legean egoera hori konpontzeko xedapen gehigarri bat sartu zen arren, horretarako ekainaren 30ean amaitzen den epea dago, “baina oraingoz ez dago ezer, eta gaur egun hilak 16 da”, adierazi dio Ione Belarra ministroari. Ahedok aitortu duenez, zirkular bat bidali da, atzeraeraginezko izaerarekin aplikatuko dena, baina, hala ere, “egunero jan behar da, ez da atzeraeraginezko izaerarekin jaten”, eta, beraz, konponbide bat lortzeko eskatu du.\nIldo beretik, karguan bi seme-alaba dituzten guraso bakarreko familiak familia ugaritzat aitortzeari buruz hitz egin du. Neurri hori 2017ko irailean onartu zen Senatuan, EAJ-PNVren ekimenez, eta Espainiako Gobernuak oraindik ez du testu legegilera eraman. “Familiaren Legearekin aplikatuko zela esan ziguten, baina, egungo legearen artikulu batean bi hitz aldatuta, familia horiek aitortuta izango zuten. Batzuetan, trantsitorietate horiek, onena egiteagatik, erraz konponduko liratekeen egoerak sortzen dituzte”.\nBere hitzaldian, Ahedok ministroari ohartarazi dio EAJ-PNV erne egongo dela gizarte-zerbitzuen legean edo zaintza-planetan gerta litezkeen eskumen-inbasioen aurrean, kontuan hartuta Gizarte Zerbitzuak autonomia-erkidegoen eskumenekoak direla, Euskadiren kasuan esklusiboak.


Gau Beltza: antzinako errituak berrasmatu gura dituzte herriko gazteek - Getxo - Hiruka.eus\nGau Beltza: antzinako errituak berrasmatu gura dituzte herriko gazteek\nUnai Brea 2019-10-30 11:11\nMozorro-lehiaketa eta jaia egingo da Algortako Azebarri Kultur Elkartean, urriaren 31ko iluntzean, Getxoko hainbat gazteren ekimenez. "Erritual asko mantendu ditu gure herriak, baina beste asko galduz joan dira", adierazi dute, "haien ezagutza ia galtzeraino". Tradizioa gaurkotu eta, modu horretan, iraunarazteko asmoz, Gau Beltza dabil zabaltzen Euskal Herrian, eta horixe da Azebarrin egingo dutena. "Berreskuratzea baino, ospakizuna berrinterpretatzea, birsortzea".\nAzebarri kulturguneak, Azegaztek, Egizuk, Gaztetxosnak, Euskarabenturako gazteek... Esku asko batu dira aurtengo Gau Beltzaren ospakizuna antolatzeko. Oinarria mozorro-lehiaketa izango da, trapu zaharrakaz egindako mozorroena hain zuzen. Jaiaren gunean bertan trapu bete kutxa bat izango dute, nork bere mozorroa bertan sortzeko, hala gura izanez gero.\n"Antzinako errituak berrasmatzeko asmoarekin sortu da egitasmoa", azaldu dute antolatzaileek. "Udazkenetik negurako egun gero eta ilunagoen bueltan, hainbat erritu egin izan dira Europa osoan, baita Euskal Herrian ere. Uretaren heriotza, uzta-bilketa, hildako senideen oroimena... Barrura begirako ariketan jartzen gaitu urtaro honek. Aldi berean, iluntasunak eta heriotzak elkar beldurtuz jolasean aritzeko parada eman ohi digute".\nIldo horretan, Euskal Herri osoan Gau Beltza ospatzeko deia egin du Euskaltzaleen Topaguneak, bideo honen bitartez:\nAurten mozorro-lehiaketa eta jaia antolatu dituzte Algortan, eta datorren urtean ekimena zabaltzeko asmoa agertu dute, elkarlanera batuz ikastolak, guraso-elkarteak... denek batera gazte eta umeen arteko "beldurraren ibilbidea" sortzeko.\nGau Beltzaren egitarauaren berri izateko, deskargatu gure app-a, doakoa da!


Alegi auzoko Madalena jaiak asteburu honetan ospatzen dira | El Diario Vasco\nAlto-urolaAlegi auzoko Madalena jaiak asteburu honetan ospatzen dira\nAlegi auzoko Madalena jaiak asteburu honetan ospatzen dira\nHerriko dantzariek aurten ere euren saioa eskainiko dute jaietan. / GALILEA\nGALILEA ITSASO. Martes, 18 julio 2017, 09:13\nAlegiko auzotarrak prest daude jada eta asteburu honetan euren jaiak ospatuko dituzte, Madalenak, honetarako ostirala eta larunbatean ekintza ugari aurrera eramango direlarik.\nOstiralean arratsaldeko 19:30ean hasiko dira ekintzak, egitarauan falta ezin den Sagardo Festarekin; sagardoen dastaketa eta honekin batera ere pintxoak hartzeko aukera egoten da elkartearen parean. Jarraian, Dantzaki taldearen dantza erakustaldia, eta lehenengo eguna borobiltzeko Afari Herrikoia egongo da, sagardo festari jarraipena emanez eta oilaskoak afalduz. Festa girotzeko Joselu Anaiak izango ditugu aurten ere Madalenatan.\nLarunbatean ospatuko da Madalena Eguna, Alegiko jaietako egun handia, eta honetan goizez eta arratsaldez egongo da jai giroa, adin guztientzako ekintzekin.\nEguerdiko 12:00etan meza nagusia izango da auzoko elizan eta hau amaitzear dagoela Ezkio eta Itsasoko abesbatzaren emanaldi laburra ospatuko da. Irtetzerakoan, Goruntz dantza taldeko gazteak egongo dira zai beraien saioa eskaintzeko, hamaiketako ederrarekin goiza itxiz.\nArratsaldean berriz, umeentzako puzgarriak egongo dira 16:30etik aurrera, Cava dastaketa eta Guri5 taldearen emanaldiarekin batera. Gaua aldera, Afari Herrikoia eta Gyn Tonic dastaketa!\nEgun pasa bikaina Bizkaiako kostan Descubrir dos tesoros escondidos, en agosto


Lehen emakume boto emaileak - - Goiena.eus\nLehen emakume boto emaileak\nGarazi Garayo 2020-05-22 00:00\n1933an izan genuen emakumeok, aurrenekoz, bozkatzeko eskubidea; erabaki horren atzean etika gailendu zitzaion estrategia politikoari. Oro har, garai hartako gizartea katoliko eta tradizionala zen. Eta Elizak emakumeongan zuen eragina, handiegia. Hala ere, eskubide hori bermatzen ausartak izan ziren, jakinda erabaki horrek errepublikazaleen porrota ekar zezakeela hurrengo hauteskundeetan.\nUne historiko hori eta beste batzuk aztertzeko, artxiboak oso baliagarriak dira: jatorrizko eta garaian garaiko dokumentuen bitartez gure historia idazteko. Betiere, gure irizpide kritikoa galdu gabe; dokumentu horien ekoizleen helburu eta asmoak ahaztu gabe. Historia puzzle bat da, dokumentu pieza ezberdinak topatu behar dira errealitate hori osatzeko.\nBeraz, animatu zaitez bilatzen Gipuzkoako Probintziako Artxibo Historikoaren webgunean (http://oinati gipuzkoakultura.net). Ea une historiko horretan zure amamak, amandreak, birramamak, eta abarrek parte hartu zuten!


Berriz kirola egiten hasteko aholkuak | Euskaltel Blog\nBerriz kirola egiten hasteko aholkuak\nInoiz ez duzu izan orain adinako gogoa paseatzeko eta korrika egiteko. Badakigu nahi izanez gero dena dela posible, baina lehen egunean dena ematen baduzu, giharretako mina eta frustrazioa besterik ez duzu lortuko. Imanol Loizagarekin hitz egin dugu. Entrenatzailea etaMaratoiko Espainiako txapelduna da bera beteranoen kategorian, eta aholku hauek eman dizkigu berriz kirola egiten hasteko. Jarri praktikan haren leloa (#QueTusExcusasNoTeAlcancen), eta segi aurrera.\nJaso ezazu ariketa fisikoa aire zabalean egiteko aukera opari gisa, azkenean iritsi zaigun opari gisa, eta aprobetxatu horrek ematen dizkigun onura fisiko eta emozionalak.\nHartu pazientzia, segurtasunez eta modu atsegin batean egiteko aurrera. Ez dago presarik zure maila berreskuratzeko; garrantzitsuena da kirola osasuntsu egiten segitzea bi aste, hilabete edo bi urte barru ere, eta lesiorik ez izatea.\nAztertu nolakoak izan diren aste hauek: izan zaitez zintzoa zure buruarekin, baina ez errurik bota, egoera oso zaila izan baita: aztertu zer kirol egin duzun, nolako elikadura eraman duzun, nola egin duzun lo, eta zenbateko estresa jasan duzun; faktore horiek, eta beste batzuek, eragina dute ariketari berriro ekiteko edo ariketa egiten hasteko moduan.\nKorrika egitea erabaki baduzu, hasi minutu batzuk korrika eta beste batzuk oinez egiten, beti erritmo erosoa hartuta, eta leher eginda bukatu gabe. Oinez ibiltzea erabaki baduzu, berriz, saiatu zuzen joaten, eta pauso onean ibiltzen, baina behartu gabe.\nEta gogoan izan beti dela une egokiena kirola eginez zure bizimodua hobetzeko. Jarduera fisikoak bizia ematen digu.\nEta aholku hauekin are gehiago gozatuko duzu berriro kirola egiten hastea. Zer moduz joan dira lehen egunak?


Home / Nortzuk gara\n2012.en urtean, modu erraz eta gertuko batean, behar duenari zerbitzua emateko, Bartzelonan jaio zen kabinete psikologiko bat gara. Ez beharrezko atzerapenak alde batera itziz, konpondu beharreko arazoari jartzen diogu arreta, horrela, ahalik eta denpora gitxien, bizi-maila on bat berrezarriz.\nSarritan, psikologora joatea, asko kostatzen duen pausu inportantea da; ez dakigu zer esango diogun, ulertuko gaituen edo eta norekin topatuko garen. Inork ezin gaituela lagundu ere pentsatu daikegu. Arrazoi honeek medio, denpora pasatzen da eta zalantzak paralizatu egiten gaitue, arazoa larriagotuz, etsipen egoera batera heltzen garen arte.\nAldizkako informazio saioak eta hurbiltze lana errezten duten hitzaldiak ere antolatzen ditugu, informazioa heldu arazteko baita ere. Horrela, ezagutu arazten gara eta konfiantza sortzeko hain beharrezkoa den lehenengo kontaktu hori aukeran ematen dugu.\nTaldea (psikologia euskaraz)\nGure helburu nagusiak honeek dira:\nKalitatezko zerbitzu bizkorra, ez beharrezko atzerapenak alde batera itziz.\nZerbitzua danori heldu arazi.\nInformazioa erraztu, gardentasun guztiz.\nTerapia estrategiko laburra erabiltzen dugu. Gehiago jakin nahi izan ezkero, sartu zaitez hurrengo loturan:\nPsicoterápia labur estrategikoa dela?\nGurekin harremanetan jarri nahi izan ezkero, posta elektroniko hau erabili dezakezu info@psicolagun.com, teléfono honetara deitu dezakezu 649 741 391 edo formulario hau bete dezakezu:


Pinturaren balioak marrazkietan - Alkiza - Tolosaldeko ataria\nPinturaren balioak marrazkietan\nTolosaldeko Ataria 2016-07-15 08:00\nAitor Irulegi Lopez (Alkiza, 1993) artistaren erretratoak ikusgai izango dira uztaila bukaera bitartean Zizurkilen kokatuta dagoen Aiztondoko Plazida Otañon, liburutegi eta ikasketa gela arteko pasabidean\nPintura, pinturaz bakarrik esplika daiteke, hitza ez da horretarako bide hoberena». Irulegiri ez zaio erraza egiten bere lanaz hitz egitea: «Askotan gertatzen da, gure lanak zentzu bat baduela, baina gu garela zentzu horren parte. Gu gaude esplikazioaren barruan».\nBatxilergo artistikoa egin, EHUn artean gradua atera eta pinturaren inguruko master bat bukatu berri du Alkizako gazteak. «Marraztea txikitan denok egiten dugun gauza da, kontua da nik jarraitu egin dudala, ia oharkabean. Askotan zailena ez da ondo marrazten ikastea, pintatzen jarraitzea baizik». Masterrari esker tailerretan parte hartu eta lan egiteko aukera izan du Irulegik: «EHUk eskaintzen duen masterra, pinturan espezializatua dagoen bakarrenetakoa da. Abiadura bizian eta zarata besterik ez dagoen mundu honetan, ikasketa hauei esker espazio bat izan dugu lanerako».\nSu artifizial asko dago gaur egungo gizartean Irulegiren ustez. «Toki guztietan daude kartelak, bulgarizatuta dago irudia eta hortik ihes egin nahi dut nik. Xumeagoa eta umilagoa izan nahi dut. Pintura da gauza bat behin ere iraungitzen ez dena. Gizakia elkarrekin eta naturarekin harremanetan jarri zenean marrazten zuen kobazuloetan, seguruena, inkontzienteki. Gu haien ondorengoak gara eta horretan irauten dugu».\nInterdiziplinitatea modan dagoen arren, Irulegik nahiago du pintura. Bertan kokatzen du bere burua. «Nire lan metodologian beste teknika batzuk erabiliko banitu dispertsatu egingo nintzateke». Marrazkiaren eta pinturaren arteko dikotomia argitzen saiatu da bere lanekin: «Marrazkia pinturarako pauso bat bezala ulertu izan da maiz. Ni saiatu naiz pinturaren baloreak marrazkira eramaten».\nErretratuak Plazida Otañon\nPinturaren balioetako bat da, egindakoaren gainean berriz pintatzea. «Zizurkilen jarri ditudan erretratu hauetan hori egiten dut. Grafitoa eta borragoma erabilita, marraztu eta borratu egin dut, jarri eta kendu. Arau horiek zalantzan jartzeko modu bat da». Ikusgai dauden 10 koadroetan teknika hori erabili du Irulegik, «egileak nahi duena, askotan, gutxienekoa da. Teknikak zu aurkitzen zaitu. Materialak berak esaten dizu zein bide hartu. Pintoreak erabaki gutxi hartzen ditu, besteak beste, zenbateko tartea utzi materialari. Zentzu horretan, pintura bortitza da, exigentea. Harreman estu bat dago hor eta egilearen inplikazioa beharrezkoa da».\nAitortzen du Irulegik lanean ari den bitartean, bero egoten dela eta erreflexio maila bat dagoen arren, ez duela geldialdirik egiten pentsatzeko: «Egurra ematen dut». Gero hartzen dute koherentzia bere lanek. Plazida Otaño liburutegian ikusgai daudenek tamaina dute komunean A4 formatuan eginda daude. Teknika bera erabili du lanak burutzeko grafito barra eta borragoma edo tinta eta garaitsu berean egindakoak dira iaz. Baina, batez ere, asmo bat ezkutatzen da lan hauen atzean: «Erretratu bat egiterako orduan sortzen den harreman horretan, lehenago sarbidea ez zeneukan gauzetara sarbidea duzu. Saiatzen naiz sakonekoa, taxuzkoa eta benetakoa den horrekin konektatzen. Nahiz eta askotan ez dudan lortzen. Ez da bilaketa bat, bizipen hori eduki nahi bat baizik». Erretratuetan badaude irakurtzen, edo pintatzen ari diren pertsonak, «nolabait, ezer ez egitetik gertuen dagoen gauza bat egiten ari dira».\nLan hauek osatzerako orduan, Frank Auerbach eta Alberto Giacometti izan ditu inspirazio iturri Irulegik, «pintore eta erretratugile bezala artista handiak dira». Gerturago etorrita, ordea, oso presente du Juan Luis Goenaga herrikidea: «Bere semearen laguna naiz eta txikitatik gordetzen ditut oroimenean bere tailerra eta pinturaz betetako galtza horiek. Baina batez ere, 'pinturaz bizi daiteke', hori irudikatzen zuen niretzako Juan Luisek».\nEta hori du helburu bezala Alkizako gazteak: «Nik ez dut pinturatik bizi nahi pintura salduz; pintatuz bizi nahi dut». Horregatik, datorren ikasturtean, doktorego ikasketekin jarraitu nahi du Leioako campusean. «Horrek aukera ematen dizu pinturaren munduan lanean jarraitzeko». Aiztondoko liburutegian jarri duenarekin batera, beste hainbat erakusketa kolektibotan erakutsi ditu bere lanak Irulegik. «Helburua ez da besteek nitaz espero dutenari erantzutea. Ikertzen jarraitu eta pintatzen segitzea baizik».


Ohiturak aldatzeko, lehen esaldia euskaraz - Nafarroako Hitza Ohiturak aldatzeko, lehen esaldia euskaraz – Nafarroako Hitza\nOhiturak aldatzeko, lehen esaldia euskaraz\n2022, apirilak 08 Albisteak, Astekoa, Euskara, Gizartea, nafarroa 379\nUharteko Gazteok Euskaraz sortu dute zenbait herritarrek, euskararen erabilera sustatzeko. Ikerketa soziolinguistikoa egin dute herrian: gazteen %66k badakite euskaraz, baina %2,8k baino ez dute erabiltzen.\nKorrika joan den larunbatean pasatu zen Uhartetik, eta, egun berean, herri horretako Uharteko Gazteok Euskaraz taldean bat egin duten bizilagunek Lehen esaldia euskaraz kanpaina jarri zuten martxan. Hilaren 17ra bitarte, lehen esaldia euskaraz egitera deitu dituzte kolektiboko kideek herriko gazte guztiak, gaztelaniaren aldeko joera aldatu, eta beren arteko harremanak euskaraz gara ditzaten.\nKanpaina ez dute hutsetik sortu. Uharteko gazte talde batek erdigunean jarri du azken hilabeteotan euskararen erabilerari buruz duen kezka, eta zenbait urrats egin ditu, erabilera horrek gora egin dezan. Joan abenduaren 3an, manifestu bat argitaratu zuten, euskararen aurkako erasoak salatu, eta hizkuntza horren alde egiteko. Harago jo nahi dute, halere: “Euskararen alde egin bainoago, euskaraz egitera deitu nahi dugu jendea; bereziki, gazteak”, azaldu du Uharteko Gazteok Euskaraz taldeko Iker Mendibe Castillok.\nIkerketa soziolinguistikoa egin dute Uharteko gazteek, eta mahai gainean jarri dituzte datuak. Mendibe Castillok onartu du “txarrak” direla; izan ere, Uharteko gazteen %66k badakite euskaraz, baina gazteon %2,8k baino ez dute euskaraz hitz egiten. 15 eta 29 arteko herritarren ingurukoak dira datu horiek. Herrian, adin tarte horretako 857 gazte daude, eta haietako 277ri buruzko informazioa jaso dute Uharteko Gazteok Euskaraz taldeko kideek beren ikerketa egiteko.\nMartxan jarri duten kanpainaren bidez, “gazteon hizkuntza ohiturak aldatu” nahi dituzte, Mendibe Castillok nabarmendu duenez. Lehen astea pasatu eta gero, kanpainaren eragina sumatzen hasi dela erantsi du: “Gazte gehiago entzuten dut herrian euskaraz, eta niri ere gehiagok egiten didate. Lehen esaldia euskaraz egiten bada, bigarrena ere euskaraz egitea errazagoa da”.\n“Ez dugu hizkuntzari buruzko ikuspegi erromantiko bat nahi: euskaraz bizitzeko eskubidea aldarrikatu nahi dugu, eta horren alde egiteko beharra”, nabarmendu du Mendibe Castillok. Horretarako, bertzeak bertze, herriko gazteen artean landu dute Nafarroako Gobernuak egindako merezimenduen dekretu berria. “Garbi esan diegu: B2 maila duzue? Bada, jada ez dizuete meritutzat hartuko”.\nKanpaina amaitu eta gero, euskararen erabilera sustatzeko lanean segitu nahi dute Uharteko gazteek. Zenbait egitasmo lantzen ari dira; bertzeak bertze, irakurketa taldeak sortzea eta guraso erdaldunak dituzten D ereduko haurrak etxeko lanekin laguntzeko saioak egitea. Uharteko Udalarekin ere aritu nahi dute elkarlanean, eta kulturgintzaren esparrua jorratu.\nArgazkia: Uharteko Gazteok Euskaraz.\n« Almandozko eta Arizkungo herritarrek ez dute bertze harrobirik nahi


Euskal unibertsitateek Internet bidez amaituko dute 2019-2020 ikasturtea - Aia orio - Karkara.eus\nEuskal unibertsitateek Internet bidez amaituko dute 2019-2020 ikasturtea\nKarkara 2020-04-08 15:30\nAtzo, asteartea, bildu zen Cristina Uriarte Hezkuntza sailburua unibertsitateetako errektoreekin zein Unibasq euskal unibertsitate sistemaren kalitate agentziarekin bideokonferentzia bidez, eta orduan hartu zuten erabakia. Adierazpen bateratua sinatu dute Hezkuntza Sailak eta unibertsitateek, eta horiek jaso dute “urrutiko prestakuntza” ezarriko dutela, baina “unean uneko jarduera presentziala” baztertu gabe. Nafarroako Unibertsitate Publikoan eta Nafarroako Unibertsitatean ere ikasleek online jasoko dituzte klaseak.\nAdierazpenaren sinatzaileek testuan adierazi dutenez, unibertsitate komunitatearen “osasuna eta segurtasuna” lehenetsi dituzte erabaki hori hartzeko orduan, eta urrutiko prestakuntzaren bidez “ikaskuntzaren emaitzak lortzea” zein “titulazioetan formulatutako gaitasunak” eskuratzea izango da zentroen lehentasuna. Horrez gain, testuan, besteak beste, jarduera akademiko presentzial batzuk planteatzeko aukera aipatzen dute sinatzaileek, beti ere unibertsitate komunitatearen osasuna eta segurtasuna zainduta.


Le Nouvion-en-Thiérache - Wikipedia, entziklopedia askea.\nGuy VERIN (2014-2020)\n50° 01′ 02″ N, 3° 47′ 06″ E / 50.017222222222°N,3.785°E / 50.017222222222; 3.785Koordenatuak: 50° 01′ 02″ N, 3° 47′ 06″ E / 50.017222222222°N,3.785°E / 50.017222222222; 3.785\nLe Nouvion-en-Thiérache (Frantzia)\nBarzy-en-Thiérache, Boué, Buironfosse, Esquéhéries, La Flamengrie, Fontenelle, Leschelle, Papleux eta Beaurepaire-sur-Sambre\nLe Nouvion-en-Thiérache Frantziako udalerri bat da Aisne departamenduan dagoena, Hauts-de-France eskualdean. 2013an 2.823 biztanle zituen.\n2007an udalerrian erroldatutako biztanleak 2.823 ziren. Familiak 1.125 ziren, horien artean 371 pertsona bakarrekoak ziren (171 bakarrik bizi ziren gizonak eta 200 bakarrik bizi ziren emakumeak), 293 seme-alabarik gabeko familiak ziren, 349 seme-alabarik gabeko bikoteak ziren eta 112 seme-alabak dituzten guraso-bakarreko familiak ziren.\n2007an 1.311 etxebizitza zeuden, 1.162 familiaren etxebizitza nagusia ziren, 18 bigarren erresidentzia ziren eta 131 hutsik zeuden. 967 etxeak ziren eta 316 apartamentuak ziren. 1.162 etxebizitza nagusietatik 623 bere jabearen bizilekua ziren, 518 alokairuan okupaturik zeuden eta 21 doan lagata zeuden; 31 etxek gela bat zuten, 89 etxek bi zituzten, 178 etxek hiru zituzten, 292 etxek lau zituzten eta 571 etxek bost zituzten. 642 etxek euren parking plaza propioa zuten azpian. 641 etxetan ibilgailu bat zegoen eta 251 etxetan bat baino gehiago zituzten.\nLe Nouvion-en-Thiérache udalerriko biztanleria-piramidea 2009an .\n2007an lan egiteko adina zuten pertsonak 1.708 ziren, horien artean 1.148 aktiboak ziren eta 560 inaktiboak ziren. 1.148 pertsona aktiboetatik 974 lanean zeuden (556 gizon eta 418 emakume) eta 174 langabezian zeuden (82 gizon eta 92 emakume). 560 pertsona inaktiboetatik 145 erretiraturik zeuden, 141 ikasten zeuden eta 274 "bestelako inaktibo" gisa sailkaturik zeuden.\n2009an Le Nouvion-en-Thiérache udalerrian 1.149 unitate fiskal zeuden, 2.743,5 pertsonek osaturik. Pertsona bakoitzeko diru-sarrera fiskalaren mediana urteko 13.768 euro zen.\n2007an zeuden 125 komertzioetatik, 7 janari enpresak ziren, 3 bestelako produktu industrialen fabrikazioko enpresak ziren, 11 eraikuntza enpresak ziren, 35 ibilgailuen saltze eta konpontze enpresak ziren, 1 garraio enpresa zen, 10 ostalaritza eta jatetxe enpresak ziren, 12 finantziazio enpresak ziren, 6 higiezinen enpresak ziren, 10 zerbitzu enpresak ziren, 19 administrazio publikoko enpresak ziren eta 11 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 36 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 1 posta bulegoa, 4 banku bulegoak, 2 funerariak, 2 ibilgailuen konpontzeko eta nekazaritza tresnetako lantokiak, 2 autoeskolak, 1 margolaria, 1 zurgina, 5 iturginak, 2 eraikuntza enpresak, 6 ile apaindegiak, 4 albaitariak, 3 jatetxeak eta 1 higiezinen agentzia.\n2009an zeuden 19 establezimendu komertzialetatik, 2 supermerkatuak, 1 brikolaje denda handia zen, 1 120 m2 baino gehiagoko denda zen, 1 120 m2 baino gutxiagoko denda zen, 4 okindegiak, 2 harategiak, 1 liburu denda zen, 1 arropa denda zen, 1 zapata-denda zen, 1 drogeria zen, 1 lurrin-denda zen, 1 bitxi-denda zen eta 2 lore-dendak ziren.\n2000. urtean Le Nouvion-en-Thiérache udalerrian 34 nekazaritza-ustiategi zeuden, 832 hektarea erabiltzen.\n2009an 2 haur-eskola eta lehen-hezkuntzako eskola 1 zegoen. Le Nouvion-en-Thiérache udalerrian Bigarren Hezkuntzako ikastetxe bat zegoen277 ikaslekin.\nMultimedia: Le Nouvion-en-Thiérache\nBNF: 13513413t (data)\nOrriaren azken aldaketa: 25 abendua 2019, 13:08.


Leitzako Soka dantza | Nafarroako Dantzen Atlasa\nLeitzako Soka dantza\nDantza honekin sartzen dira plazan dantzariak, musikaren erritmora ibiltzen direlarik. Soka dantzaren melodiak hainbat aldiz jotzen da eta horietan neskak sartzen dira sokara, zubiak egiten dira eta mutilek Belauntziko izeneko dantza egiten dute haien aurrean.\nLeitzako Inguru haundia\nLeitzadko Ingurutxoa. Soka dantza. 2016. Txoko Musikala, Andoni Lizarralde\nLeitzako Ingurutxoa. Soka dantzaren 1. belauntzikoa. 2016. Txoko Musikala. Andoni Lizarralde\nLeitzako Ingurutxoa. Lehendabiziko Soka dantza. Aurrera Dantza Taldea\nLeitzako Ingurutxoa. Lehendabiziko Belauntzikoa. Aurrera Dantza Taldea.\nLeitzako Ingurutxoa. Bigarren Soka dantza. Aurrera Dantza Taldea.\nLeitzako Ingurutxoa. Bigarren Belauntzikoa. Aurrera Dantza Taldea.\nLeitzako Ingurutxoa. Hirugarren Soka dantza. Aurrera Dantza Taldea.\nLeitzako Ingurutxoa. Hirugarren Belauntzikoa. Aurrera Dantza Taldea.\nLeitzako Ingurutxoa. Laugarren Soka dantza. Aurrera Dantza Taldea.\nLeitzako Ingurutxoa. Laugarren Belauntzikoa. Aurrera Dantza Taldea.\nLeitzako Ingurutxoa. Bosgarren Soka dantza. Aurrera Dantza Taldea.\nLeitzako Ingurutxoa. Bosgarren Belauntzikoa. Aurrera Dantza Taldea.